
INTRODUCERE

1. Afirmarea şi aplicarea drepturilor copilului

Construcţia progresivă a unui edificiu juridic în jurul copilului şi-a aflat consacrarea în semnarea la New York, la 20 noiembrie 1989, a Convenţiei internaţionale relative la drepturile copilului, considerată la acea vreme drept un pas important pentru drepturile omului. Dreptul internaţional al copilului, care până la această dată avea doar caracter declarativ, îşi schimbă natura pentru a deveni o normă constrângătoare impusă statelor care au ratificat Convenţia. Convenţia de la New York stă mărturie şi pentru o schimbare de conţinut a acestei norme, care părăseşte terenul tradiţional, consacrând o abordare nouă a copilului, ca persoană umană ce beneficiază de drepturi proprii.
Adoptată cu unanimitate de voturi de către Adunarea Generală a ONU, Convenţia referitoare la drepturile copilului marca sfârşitul unor negocieri prelungite, precum şi apariţia unui nou personaj în dreptul internaţional - copilul. Fără îndoială, comunitatea internaţională, în special prin intermediul instituţiilor specializate, ca UNICEF-ul, s-a preocupat înainte de 20 noiembrie 1989 de problematica copiilor: declaraţiile din 1924 şi 1959 şi alte 80 de asemenea texte tratează succint problema drepturilor copilului.

Prin urmare, Convenţia de la New York nu a apărut ex nihilo. Preambulul Convenţiei face explicit referire la cele două declaraţii din 1924 şi 1959, la Pactul internaţional cu privire la drepturile civile şi politice (16 decembrie 1966), la Pactul internaţional cu privire la drepturile economice, sociale şi culturale (16 decembrie 1966). De altfel, din punct de vedere internaţional, afirmarea drepturilor copilului o precedă pe aceea a drepturilor omului.

În 1924, Uniunea internaţională pentru drepturile copilului a elaborat o declaraţie, care definea în cinci puncte elementele fundamentale necesare protecţiei copilului. La 26 noiembrie 1924, Adunarea Societăţii Naţiunilor adopta Declaraţia de la Geneva, primul act internaţional referitor la drepturile copilului. Acest text constituia baza declaraţiei aprobate în unanimitate la 20 septembrie 1959 de către Adunarea Generală a Naţiunilor Unite. Treizeci de ani mai târziu, Convenţia de la New York va confirma şi dezvolta un număr de zece principii care vor marca începutul unui nou drept internaţional al copilului, construit în jurul conceptului de protecţie. Cu 54 de articole precedate de un preambul, Convenţia se prezintă ca un text ambiţios, care are drept obiectiv promovarea unui veritabil statut juridic al copilului.

Cele mai izbitoare dispoziţii sunt cele relative la libertăţile fundamentale: copilului îi sunt de fapt recunoscute dreptul la opinie, dreptul la libera exprimare, la gândire, dreptul la conştiinţă şi la asociere. Coroborate cu normele referitoare la statutul persoanelor şi la definirea atributelor personalităţii juridice (dreptul la nume, dreptul la o filiaţie, la o naţionalitate, la o familie), precum şi cu definirea drepturilor procedurale, aceste dispoziţii novatoare vin să zdruncine reprezentarea tradiţională a problematicii copilului.

 

2. Cadrul internaţional cu privire la drepturile copiilor şi tinerilor

 

Drepturile şi libertăţile fundamentale ale omului se referă, fără îndoială, la orice persoană umană. Tinerii, ca segment al populaţiei, trebuie să se bucure în consecinţă de toate drepturile şi libertăţile fundamentale. Această concepţie stă la baza tuturor documentelor internaţionale adoptate în domeniul drepturilor omului.

Convenţia referitoare la drepturile copilului a fost adoptată de Adunarea Generală a ONU la 20 noiembrie 1989 şi a intrat în vigoare la 2 septembrie 1990. Prin ratificarea Convenţiei, statele părţi îşi asumă obligaţia de a oferi copiilor un număr mare de drepturi civile, indiferent de rasă, culoare, sex, limbă, religie, opinii politice.

Convenţia defineşte copilul ca fiind "orice fiinţă umană sub vârsta de 18 ani, în afara cazului în care conform legislaţiei aplicabile copilului, majoratul este atins mai devreme".

Principiul director al Convenţiei este enunţat în art.3(1), care stipulează că în toate acţiunile care privesc copiii, fie că sunt întreprinse de instituţii de ocrotire publică sau particulare, instanţe de judecată, autorităţi administrative sau organisme legislative, se va avea în vedere în primul rând interesul copilului.

Deşi multe dintre drepturile prevăzute în Convenţie sunt enunţate sub o formă sau alta în tratate internaţionale privind drepturile omului, este pentru prima oară când copilul este menţionat ca fiind subiect exclusiv al drepturilor şi protecţiei internaţionale.

Convenţia îşi propune să apere copiii împotriva unor practici ce constituie un pericol deosebit pentru bunăstarea lor, printre care exploatarea economică, utilizarea ilicită a medicamentelor, orice formă de exploatare sau abuz sexual şi traficul de copii.

Convenţia înfiinţează un Comitet al Drepturilor Copilului, a cărui sarcină este de a examina progresul înregistrat de statele părţi în îndeplinirea obligaţiilor asumate prin prezenta Convenţie. Comitetul este compus din 10 membri care îşi îndeplinesc funcţiile cu titlu individual. Atribuţia principală este de a examina rapoartele pe care statele părţi sunt obligate să le înainteze Comitetului, referitor la măsurile adoptate pentru punerea în aplicare a Convenţiei. Comitetul pentru Drepturile Copilului nu are competenţa de a primi plângeri individuale sau inter-state.

Pactul internaţional cu privire la drepturile economice, sociale şi culturale se referă la necesitatea adoptării de măsuri speciale de protecţie şi asistenţă în favoarea tuturor copiilor şi adolescenţilor, fără nici o discriminare, îndeosebi de protecţie a lor contra exploatării economice şi sociale. Se prevede sancţionarea prin lege a folosirii tinerilor în munci de natură să compromită moralitatea şi sănătatea lor, să le pună viaţa în pericol sau să dăuneze dezvoltării lor normale. Statul trebuie să fixeze limite de vârstă sub care folosirea mâinii de lucru a copiilor este interzisă.

Statele vor asigura învăţământul primar obligatoriu şi gratuit pentru toţi, învăţământul secundar generalizat şi accesibil tuturor şi învăţământul superior accesibil tuturor în condiţii de egalitate.

Aceleaşi prevederi le găsim şi în Convenţia împotriva oricărei discriminări în domeniul învăţământului, adoptată de UNESCO la 14 decembrie 1960, precum şi de Convenţia privind eliminarea oricăror discriminări faţă de femei, din 18 decembrie 1979, referitoare la asigurarea condiţiilor şi drepturilor egale femeilor şi bărbaţilor în materie de învăţământ şi formare profesională, care vizează în primul rând tineretul.

Pactul internaţional referitor la drepturile civile şi politice prevede că orice copil are dreptul de la familia sa, de la societate şi de la stat la măsuri de protecţie: ca minor trebuie să fie înregistrat imediat după naştere, trebuie să aibă un nume şi are dreptul la cetăţenie. În caz de divorţ, se prevede că vor fi luate măsuri pentru a asigura copilului protecţia necesară. În ceea ce priveşte executarea pedepselor penale, se prevede ca delincvenţii minori să fie separaţi de adulţi şi vor avea un regim adecvat vârstei, în interesul reeducării lor.

Organizaţia Internaţională a Muncii a încheiat mai multe convenţii care urmăresc protecţia copilului şi a tânărului. Convenţia nr.5 din 1919 fixează vârsta minimă de admitere a copiilor în industrie la 14 ani, iar Convenţia 10 prevede că este admisă munca copiilor sub 14 ani numai în afara orelor fixate pentru învăţământ. Convenţiile 77 şi 78 din 1946 au prevăzut obligativitatea unui examen medical prealabil pentru angajarea în muncă a tinerilor sub 18 ani. Convenţia 138 din 1973 prevede ca statele să adopte o politică de natură să ducă la abolirea muncii copiilor şi să ridice vârsta minimă de admitere la un nivel care să le permită să atingă dezvoltarea fizică şi psihică; vârsta nu poate fi inferioară celei de 15 ani, iar pentru muncile care ar putea afecta sănătatea, securitatea sau moralitatea nu poate să fie inferioară celei de 18 ani.

Convenţia referitoare la drepturile copilului, definitivată în 1989 de Comisia drepturilor omului şi adoptată de Adunarea Generală la sesiunea din acelaşi an, include într-un ansamblu coerent totalitatea drepturilor copilului, între care dreptul la viaţă, la nume, cetăţenie, luarea în considerare a intereselor copilului în orice decizie care-l priveşte, egalitatea în drepturi a copiilor fără nici o deosebire, recunoaşterea şi respectarea drepturilor şi îndatoririlor părinţilor, dreptul copilului de a beneficia de îngrijirea şi de a locui cu aceştia, dreptul copilului la sănătate, la securitate, la învăţământ, la odihnă, la viaţa culturală şi artistică.

Se prevede luarea măsurilor de către state pentru a proteja copiii împotriva stupefiantelor şi substanţelor psihotrope, împotriva oricăror forme de exploatare sexuală şi a violului, a răpirii şi a oricărei forme de exploatare prejudiciabilă.

Sunt dezvoltate anumite teme cum ar fi: înregistrarea după naştere - dreptul la identitate, dreptul de a nu fi separat de părinţi şi de a menţine contactul cu aceştia, protecţia împotriva oricăror forme de violenţă, reglementarea adopţiei astfel încât ea să se facă în interesul copilului, protecţia copiilor handicapaţi, creşterea şi educarea.

Potrivit Convenţiei, regula de bază a oricăror decizii privind copilul este respectarea intereselor acestuia, care are prioritate faţă de orice alte considerente.

Un număr mare de rezoluţii, mai ales în ultimii ani, atrag atenţia asupra problemelor cu care se confruntă tânăra generaţie, mai ales în ceea ce priveşte educaţia şi angajarea în muncă, şi cer statelor să ia măsurile corespunzătoare pentru a asigura crearea condiţiilor necesare în vederea exercitării acestor drepturi primordiale pentru tineri. În acest sens, s-a cerut guvernelor să creeze pentru tineri condiţii mai bune în domeniile educaţiei, formării profesionale, sănătăţii, protecţiei sociale şi angajării în muncă.

Exercitarea drepturilor omului, tinerilor şi copiilor se realizează la nivel internaţional, unde sunt stabilite regulile generale la nivel naţional unde fiecare stat va crea cadrul necesar punerii în practică a documentelor internaţionale.

Pe plan internaţional sunt necesare eforturi pentru eliminarea definitivă a armelor convenţionale şi soluţionarea conflictelor pe cale paşnică. Sunt necesare măsuri urgente pentru lichidarea subdezvoltării şi crearea de condiţii care să permită fiecărei ţări să-şi edifice structurile economice şi sociale, garantând populaţiei sale, în special tinerilor şi copiilor, o participare integrală la viaţa socială.

Pe plan naţional, guvernele trebuie să ia măsuri de ordin politic, social, legislativ, administrativ pentru a asigura treptat tuturor copiilor şi tinerilor dreptul la educaţie şi accesul la formarea profesională indiferent de nivel, la sănătate, precum şi condiţii adecvate accesului la cultură, la sport şi agrement.

O atenţie deosebită va trebui să fie acordată grupurilor specifice de tineri care suferă la consecinţele marginalizării, în sensul de a le crea condiţii speciale pentru a se integra în viaţa socială şi în muncă şi mai ales pentru a elimina discriminările.

Punerea în aplicare a acestor principii este o operă pe termen lung. Situaţia existentă în lume arată că multe state, chiar dacă sunt conştiente de amploarea şi natura problemelor, nu au angajat încă eforturi decisive pentru rezolvarea lor.

Criza economică, subdezvoltarea, înarmările au creat pentru tânăra generaţie în ultimii ani o situaţie şi mai dificilă.

AUSTRIA

Austria a semnat Convenţia ONU asupra Drepturilor Copilului pe 26 ianuarie 1990 şi a ratificat-o pe 6 august 1992. Drept urmare, toate textele de lege referitoare la copii au fost revizuite de experţi independenţi, pentru a se stabili dacă sunt conforme cu prevederile Convenţiei.

O primă modificare adusă legislaţiei austriece a constat în: includerea în Codul penal a infracţiunii de reprezentare pornografică a minorilor; modificările aduse legislaţiei privind şcolile şi schimbarea numelui de familie; un proiect privind medierea şi sprijinul acordat copiilor în timpul divorţului sau separării părinţilor; iniţiativele autorităţilor publice centrale împotriva violenţei în familie, împotriva abuzurilor asupra minorului şi împotriva difuzării de materiale pornografice pe Internet.

Conferinţa Permanentă a Ombudsman-ilor pentru Tineret militează pentru încorporarea Convenţiei ONU în Constituţia Federală şi actele constituţionale ale Provinciilor Federale.

Atâta vreme cât Austria a fost la preşedinţia Uniunii Europene, s-a pus accent pe implicarea şi participarea tineretului la luarea deciziilor în problemele care îi privesc. În 1998, Consiliul de Miniştri al Uniunii Europene responsabili cu problemele tineretului au adoptat în unanimitate o rezoluţie privitoare la participarea tinerilor.

În 1994 s-a înfiinţat şi un centru pentru informarea tinerilor prin telefon şi Internet. Serviciile de informare şi asistenţă sunt gratuite şi accesibile tuturor. Acest centru de informare se conformează obiectivelor Chartei Europene a Informării Tinerilor şi declaraţiei de intenţie a Uniunii Europene, în această materie.

Copiii din Austria, indiferent de naţionalitate, au dreptul de a alege şi de a fi aleşi în organismele reprezentative ale tinerilor de la nivelul provinciilor şi de la nivel federal.

Consiliile copiilor sunt cele mai cunoscute forme de participare la nivel local. Termenul acoperă o largă varietate de modele, toate având un singur lucru în comun: un grup de copii colaborează cu reprezentanţi ai administraţiei locale care exercită o funcţie de consiliere. Diferenţe există totuşi în privinţa vârstei copiilor şi adolescenţilor, selecţiei celor implicaţi şi structurii organelor reprezentative.

În 1992 şi 1995 s-au organizat şi "summit-uri ale copiilor", în ideea de a da copiilor sub 15 ani şansa de a-şi exprima dorinţele în faţa celor responsabili cu luarea deciziilor politice şi de a promova dialogul dintre generaţii.

Pe baza Legii federale privitoare la asistenţa socială a tinerilor (1984), legile similare de la nivelul provinciilor stipulează sarcina generală de consiliere şi sprijinire a familiilor în îndeplinirea responsabilităţilor privind îngrijirea şi educarea minorilor. În 1993 şcolile au fost înzestrate cu internate destinate îngrijirii şi supravegherii elevilor pe durata zilei, după programul şcolar.

În privinţa combaterii violenţei în familie, s-au adoptat şi modificat o serie de legi, s-a pus accent pe interzicerea pedepsei corporale, s-au adus amendamente la Codul penal, s-a avut în vedere reforma legii privind asistenţa socială a tinerilor şi s-a adoptat legea privind protecţia împotriva violenţei. Pe de altă parte, s-au făcut eforturi pentru instituirea unui ombudsman al copiilor şi adolescenţilor şi pentru înfiinţarea centrelor de consiliere pentru prevenirea violenţei şi, în cazuri individuale, pentru protecţia copiilor împotriva violenţei şi abuzurilor sexuale.

Fundamentul legal pentru instituirea a câte unui ombudsman al copiilor în fiecare dintre cele nouă provincii federale l-a constituit adoptarea în 1989 a Legii Federale pentru Asistenţa Socială a Tinerilor. Conform acestui act normativ, ombudsman-ul pentru copii şi adolescenţi are următoarele atribuţii:

· asistă minorii, părinţii acestora şi tutorii lor legali în toate problemele referitoare la poziţia minorilor şi la sarcinile părinţilor şi ale tutorilor; 
· înlesnesc soluţionarea divergenţelor de opinie şi a disputelor legate de creşterea şi educarea copiilor. 
Toate provinciile au adoptat texte de lege care declară în mod explicit că ombudsman-ii pentru copii şi adolescenţi nu se supun nici unui alt organism superior, fiind independenţi faţă de guvernele provinciilor.

Biroul Federal al Ombudsman-ilor pentru Copii şi Adolescenţi. La nivel federal, sarcinile Ombudsman-ului pentru Copii şi Adolescenţi sunt: apărarea în mod public a ideii de educaţie fără violenţă; promovarea în mod public a ideii de societate - prietenă a copiilor; cooperarea cu organismele similare din provincii şi cu instituţiile guvernamentale şi non-guvernamentale de asistenţă socială a tinerilor; audierea de sugestii şi reclamaţii venite din partea copiilor, dar şi a părinţilor şi tutorilor legali. În acest ultim scop s-a înfiinţat şi un "fir roşu" telefonic.

Pe lângă aceste instituţii funcţionează şi serviciile de asistenţă socială a tinerilor. Ele au caracter public, iar măsurile luate se îndreaptă către copii şi adolescenţi, acordând un sprijin substanţial şi familiilor acestora.

Organizaţiile non-guvernamentale acordă şi ele un sprijin în procesul de asistenţă socială a minorilor, organizând o serie de întruniri şi conferinţe menite schimbului de informaţii.

 

 BELGIA
În Belgia, politicile relative la familie şi copii cad sub incidenţa celor trei Comunităţi. Prin urmare, definirea şi implementarea acestor politici constituie responsabilitatea Comunităţilor vorbitoare de limbă flamandă, franceză şi germană.
În Comunitatea Franceză, Regiunea Wallonă este responsabilă pentru anumite probleme legate de familie, în special pentru bunăstarea socială şi integrarea imigranţilor.

Raportul Belgiei la Conferinţa Miniştrilor Europeni responsabili cu problemele de familie cuprinde doar unele aspecte legate de politicile referitoare la copiii din Comunităţile Flamandă şi Franceză şi din Regiunea Wallonă.

Alocaţiile familiale, parte a sistemului securităţii sociale, sunt responsabilitatea statului federal.

Ratificând în 1992 Convenţia ONU privind Drepturile Copilului, Belgia s-a arătat dispusă să sprijine principiile fundamentale ale acestui instrument: copiii sunt cetăţeni cu anumite drepturi civile, politice, sociale, culturale şi economice.

De atunci au fost create o serie de structuri pentru protecţia drepturilor şi intereselor copiilor în general.

Comunităţile Flamandă şi Franceză au înfiinţat, fiecare în parte, funcţia de comisar sau ombudsman pentru drepturile copiilor. În regiunea vorbitoare de limbă franceză, deţinătorul acestei funcţii este cunoscut sub denumirea de Delegat General al Comunităţii Franceze pentru drepturile copilului.

Comunitatea Flamandă intenţionează să numească o persoană responsabilă cu implementarea drepturilor copiilor în fiecare departament administrativ. Unele departamente au înfiinţat deja centre de informare pe drepturile copilului, iar altele au de gând să le urmeze exemplul.

Totodată, s-a pus problema participării copiilor la procesul de luare a deciziilor. În acest sens, o serie de oraşe din Flandra şi Wallonia au avut consilii ale copiilor mai mulţi ani la rând, iar unele centre regionale au acceptat în cadrul consiliului lor reprezentativ grupuri de lucru pe probleme de educaţie, tineret şi cultură.

În privinţa abuzului asupra minorilor, s-a înfiinţat din 1996 o linie telefonică gratuită pentru reclamaţiile privind astfel de cazuri întâmplate în instituţiile de îngrijire a minorilor.

Comunitatea Franceză finanţează o serie de echipe "S.O.S. Copiii", astfel încât în 1999 s-au cheltuit 123 milioane de franci pentru asistarea copiilor abuzaţi.

Pe lângă acestea, în fiecare district funcţionează serviciile Ascultaţi copiii, pentru a şti ce au aceştia de spus, precum şi centre de informare a copiilor.

Din 1997, Comunitatea Flamandă a reglementat crearea a o serie de facilităţi pentru îngrijirea copiilor între 3 şi 12 ani, înainte şi după programul şcolar. S-au luat o serie de măsuri pentru crearea posibilităţii părinţilor de a-şi petrece mai mult timp cu copiii lor.

Din 1997, Kind en Gezin este autoritatea centrală din Flandra responsabilă cu adopţia copiilor sau plasarea lor în centrele de îngrijire.

La 15 iulie 1997, Parlamentul Flamand a adoptat printr-un decret, un sistem bazat pe un Raport al Impactului asupra Copiilor (Kind Effecten Rapportering - KER), care impune ca fiecare proiect de lege să menţioneze şi posibilele consecinţe ale legii respective asupra copiilor. Raportul asupra impactului trebuie să conţină următoarele informaţii:

· posibilul efect al deciziei asupra situaţiei copiilor; 
· posibila alternativă la opţiunea iniţială, inclusiv măsurile compensatorii; 
· o listă a dificultăţilor survenite în timpul întocmirii raportului asupra impactului. 
Scopul raportului de impact este de a verifica în ce măsură o decizie politică se armonizează cu prevederile Convenţiei ONU şi dacă ea încurajează şi asigură independenţa şi dreptul de participare a copiilor la luarea deciziilor care îi privesc.

Departamentul pentru mediu şi infrastructură din cadrul Ministerului Comunităţii Flamande dispune de o echipă specială care are sarcina de a face traficul rutier mai sigur pentru copii.

 

 DANEMARCA
O serie de iniţiative promovate de-a lungul timpului au avut la bază respectul pentru copii şi familiile cu copii. Copilul ocupă un loc central în Danemarca de azi, iar sănătatea şi condiţiile propice dezvoltării copilului au prioritate.
Parlamentul, autorităţile locale, părinţii şi guvernul trebuie să asigure climatul şi condiţiile necesare dezvoltării copiilor.

Copiii şi tinerii pot participa şi pot influenţa deciziile ce privesc punerea în practică a regulilor ce sunt prevăzute de legislaţia internaţională.

Danemarca are tradiţie în ceea ce priveşte securitatea copiilor, tinerilor şi a familiilor acestora, în ceea ce priveşte accesul acestora la cultură: există cărţi pentru copii, teatre pentru copii, filme pentru copii, muzică pentru copii, precum şi alte servicii culturale oferite copiilor, ce susţin respectul pentru copil şi nevoile sale particulare în funcţie de vârstă.

Eforturi speciale s-au făcut de către autorităţile daneze pentru respectarea drepturilor copilului şi tânărului. Principiul sub semnul căruia s-a dezvoltat strategia daneză a fost cel conform căruia ajutorul trebuie acordat celor care au nevoie de el şi la timpul potrivit.

Majoritatea familiilor şi copiilor din Danemarca au o viaţă satisfăcătoare, dar există un procent de 15% de copii ce nu beneficiază încă de condiţii bune pentru dezvoltare şi educare.

Cea mai importantă lege este Legea privind serviciile de asistenţă socială daneză, care cuprinde măsuri pentru copii şi tineri. Secţiunea 32 a acestei legi se referă la măsurile cu caracter special pentru tinerii cu risc şi la crearea celor mai bune condiţii pentru ca aceştia să se dezvolte. Măsurile vor fi luate individual, pe cât posibil, ţinându-se cont de circumstanţe concrete. Autorităţile locale trebuie să-şi asume întocmirea unui raport privind investigaţiile pe care le-au întreprins referitoare la persoanele tinere. Sunt specificate, de asemenea, condiţiile în care copiii se pot întoarce acasă, în cazul în care s-au aflat în instituţii speciale, precum şi faptul că un tânăr de 15 ani poate apela la serviciile unui avocat în cazul în care acesta consideră că este necesar.

Cele mai importante acţiuni ale guvernului, organizaţiile non-guvernamentale, iniţiativele Ministerului Protecţiei Sociale şi eforturile depuse de organizaţiile minorităţilor etnice au fost făcute în scopul de a fi cunoscute şi respectate drepturile copilului şi tânărului.

Programele dezvoltate la nivel naţional au fost preluate de autorităţile locale, iar pentru punerea acestora în practică au fost implicaţi profesori, psihologi, educatori etc.

Eforturile s-au făcut şi cu respectarea drepturilor copiilor ce aparţin minorităţilor etnice. În 1997, Comisia de Integrare a trimis un raport ce conţinea un anumit număr de propuneri pentru integrarea copiilor şi tinerilor aparţinând minorităţilor etnice şi se referea la:

· dezvoltarea de proiecte urbane similare care să cuprindă şi minorităţile; 
· cluburi pentru copii şi tineri care se află în proces de integrare sau urmează a fi integraţi. 
Modificările ce au urmat au fost făcute cu scopul de a semnala că persoanele tinere şi copiii sunt parte integrantă a societăţii daneze şi au aceleaşi drepturi şi obligaţii ca toţi ceilalţi cetăţeni.

Coordonarea şi implementarea politicilor ce privesc drepturile copilului s-au făcut cu ajutorul Comitetului Guvernamental pentru Copii şi al Comitetului Interministerial al Copiilor, iar acţiunile acestora s-au referit la:

· respectarea copilului şi familiei prin proiectul "O mai bună relaţie între muncă şi viaţa de familie"; 
· iniţiative exclusive pentru copii şi tineri, "Copii ca cetăţeni", "Participarea activă a copiilor în societate". 
Alte organisme care s-au implicat au fost: Comitetul Interministerial pentru Tineret, ce lucrează în subordinea Ministerului Educaţiei; Children of Culture, înfiinţat de Ministerul Culturii în 1975; Consiliul pentru Copii, care a avut primele reuniuni în 1994 şi a devenit permanent de la 1 iunie 1998.

Cooperarea nu se mai realizează acum doar la centru, ci sunt implicate şi autorităţile locale, consiliile şi organizaţiile teritoriale, precum şi alte organisme.

În Danemarca, la nivel central, sunt stabilite liniile generale pentru diverse iniţiative, dar responsabilitatea aplicării deciziilor centrale revine autorităţii locale şi consiliului. Pentru ducerea la îndeplinire a obligaţiilor, autorităţile pot coopera cu organisme private, asociaţii sau organizaţii de voluntari.

Obiectivele şi iniţiativele se referă la:

· necesitatea ca persoanele tinere şi în special copiii să petreacă mai mult timp cu familia; 
· copiii trebuie crescuţi într-un mediu stimulativ şi sănătos; 
· copiii trebuie să participe la viaţa socială şi să-şi asume responsabilităţi. 
Copiii trebuie să beneficieze de o viaţă sănătoasă şi reprezintă priorităţile din societatea daneză, iar guvernul doreşte să continuie munca începută şi pentru aceasta a luat o serie de iniţiative:

· o creştere a grijii faţă de familie şi copiii; 
· ţinta iniţiativelor o va constitui copiii defavorizaţi, tinerii şi familiile acestora; 

Pentru viitorul apropiat, acţiunile se referă la:

· dezvoltarea calităţii în sistemul îngrijirii şi asistenţei; 
· eforturi mai mari pentru încurajarea minorităţilor etnice şi familiile acestora de a folosi sistemele de îngrijire şi asistenţă; 
· intensificarea activităţii în ceea ce priveşte intervenţia în favoarea copiilor ce sunt expuşi neglijenţei, inclusiv în familie. 
  

ELVEŢIA

Constituţia Federală şi Legea federală privind responsabilitatea pentru asistenţa persoanelor nevoiaşe definesc atribuţiile cantoanelor în acest domeniu. Fiecare canton a înfiinţat un serviciu de asistenţă socială propriu, în cadrul căruia lucrează asistenţi sociali pentru depistarea celor care au nevoie de ajutor. În majoritatea cantoanelor, ajutorul primit este remunerat în anumite condiţii şi până la o anumită sumă.
Instituţiile competente

1. Centrul pentru probleme legate de familie funcţionează în cadrul Biroului Federal de Asigurare Socială şi are un rol de coordonator în rândul serviciilor federale guvernamentale. El se pronunţă asupra tuturor problemelor legate de familie şi supuse atenţiei Consiliului Federal.

2. Comisia federală de coordonare pentru problemele legate de familie a fost înfiinţată în 1995 de către Departamentul Federal de Afaceri Interne. Comisia are caracter consultativ, iar membrii săi sunt specialişti din domeniile ştiinţei şi cercetării, reprezentanţi ai organizaţiilor care se ocupă cu politici familiale şi reprezentanţi ai autorităţilor federale. Comisia are sarcina să furnizeze informaţii, să sugereze eventuale măsuri şi să monitorizeze implementarea acestora.

Măsuri de prevenire a maltratării copiilor:

· publicarea unei broşuri cu toate serviciile de asistenţă şi consultanţă pentru copiii maltrataţi, precum şi a unei liste cu instituţiile şi asociaţiile preocupate de asigurarea unei educaţii fără violenţă; 
· organizarea unor cursuri de specializare a personalului care se ocupă cu reabilitarea copiilor maltrataţi; 
· finanţarea unor materiale publicitare destinate prevenirii violenţei în familie; 
· înfiinţarea unui post telefonic de trei cifre subvenţionat de Confederaţie şi destinat copiilor şi adolescenţilor cu probleme. 
La nivel cantonal, principalele servicii publice destinate copiilor maltrataţi sunt cele care se ocupă de asistenţa şi sănătatea tinerilor, serviciile de îndrumare medicală, serviciile de psihiatrie infantilă, spitalele pentru copii, centrele de consultanţă şi poliţia.

Cantonul Zürich a avut iniţiativa de a înfiinţa o comisie interdepartamentală de asistenţă socială a copilului, alcătuită din reprezentanţi ai justiţiei, poliţiei, ai Ministerului Sănătăţii Publice şi ai departamentelor de educaţie/învăţământ.

Un rol important este jucat şi de organizaţiile private preocupate de asistenţa copilului, tinerilor şi familiei: Asociaţia Elveţiană de Asistenţă a Copilului, Fundaţia Pro Familia, Pro Juventute etc.

Elveţia a ratificat Convenţia ONU privind Drepturile Copilului la 24 februarie 1997, iar acest lucru a determinat şi introducerea unor articole noi în Constituţia Federală. Astfel, Consiliul Naţional a adoptat art.22 a, care stipulează următoarele: "Copiii şi tinerii au dreptul la o dezvoltare armonioasă şi la protecţia pe care condiţia lor de minori o impune". Consiliul statelor a adăugat un paragraf la art.9: "Copiii şi adolescenţii au dreptul la o protecţie specială în privinţa integrităţii şi dezvoltării lor".

 

FINLANDA

În Finlanda, viziunea asupra copilului s-a schimbat în ultimele două decenii. Relaţia dintre copii şi părinţi nu mai reflectă vechea relaţie în care copiii erau consideraţi "proprietatea" părinţilor. Acum părinţii au anumite obligaţii faţă de copii, ce ţin de dezvoltarea copilului, nevoile acestuia sau dorinţe. Copilul, în legislaţia finlandeză este privit ca un subiect individual, care are teoretic aceleaşi drepturi ca şi un adult.
Child Custody and Right of Access Act este documentul prin care sunt enunţate drepturile şi restricţiile; secţiunea 1 a acestuia cristalizează principiile centrale în ceea ce priveşte custodia, precum şi obligaţiile părinţilor.

Participarea copiilor poate fi caracterizată astfel: dreptul de a lua parte în procesul luării deciziilor referitoare la ei, dreptul de a influenţa instituţiile în care ei trăiesc şi dreptul de a lua parte la luarea deciziilor în societate.

Actul la care am făcut referire le garantează dreptul de a lua parte la deciziile ce îi privesc şi obligă părinţii şi autorităţile să consulte copii în legătură cu opiniile şi dorinţele lor, în conformitate cu gradul lor de dezvoltare şi maturitate. Copiii peste 15 ani au dreptul de a vorbi, în faţa autorităţilor, despre bunăstarea lor şi despre condiţiile în care trăiesc.

Finlanda este cea mai sigură ţară în ceea ce priveşte copiii. Majoritatea copiilor de şcoală pot merge la cumpărături, se pot juca cu prietenii lor fără a fi supravegheaţi de părinţi. În multe zone ale Finlandei, copiii, chiar şi cei mici, pot merge singuri în vizite.

În ultimii ani, politica referitoare la copii şi la protecţia acestora a făcut subiectul mai multor evaluări şi discuţii. Un motiv special l-a constituit poziţia faţă de familie şi copii în timpul recesiunii economice. După aderarea la Uniunea Europeană, Finlanda a fost supusă presiunilor de armonizare a politicilor sociale cu cele ale altor state membre.

Finnish Association a început în 1998 pregătirea programelor pentru politica referitoare la protecţia copilului ca strategie naţională.

Centrul Naţional de cercetare şi dezvoltare pentru bunăstare şi sănătate a început în 1996 un proiect de cercetare pentru reconcilierea muncii cu viaţa de familie.

  

FRANŢA

Măsurile luate pentru armonizarea legislaţiei naţionale cu prevederile Convenţiei ONU privind drepturile copilului
Aceste măsuri se împart în două grupe principale: a) măsurile destinate să îmbunătăţească sistemul existent şi b) măsurile care se concentrează pe recunoaşterea dreptului copilului la exprimare şi pe consolidarea statutului său legal.

a. Măsuri destinate să îmbunătăţească sistemul existent:

· Legea din 12 iulie 1992 referitoare la persoanele acreditate să înfiinţeze centre private de îngrijire (pe timpul zilei) caută să îmbunătăţească statutul acestor cadre şi standardul de îngrijire a copiilor (daţi în custodie pe timpul zilei), prin îmbunătăţirea condiţiilor de recrutare şi de plată şi printr-o specializare optimă şi continuă. 
· Două decrete din 6 august 1992 reglementează statutul centrelor de planning familial şi al serviciilor responsabile cu examinările medicale obligatorii. 
· Legea din 3 ianuarie 1991 facilitează întreruperea temporară a serviciului pentru părinţii care au copii mici. În plus, a apărut dreptul la munca cu jumătate de normă. 
· În scopul prevenirii abuzului asupra minorilor, s-a înfiinţat în 1992 un număr de telefon gratuit - "numărul verde". 
· Legislaţia franceză în materia adopţiei conţine şi unele prevederi specifice privind adopţia copiilor cu cetăţenie străină. În dorinţa de a preveni dezvoltarea traficului de copii, autorităţile oferă aceleaşi garanţii pentru aceşti copii, ca şi pentru cei născuţi în Franţa, în conformitate cu art.21 din Constituţie. 
· La nivel local se creează un birou ministerial pentru a asigura o mai bună coordonare a diferitelor activităţi; adoptarea unei legi pentru zonele urbane (13 iulie 1991); creşterea numărului programelor privind sprijinul copiilor la nivel local. 
a. Măsuri care se concentrează pe recunoaşterea dreptului copilului la exprimare şi pe consolidarea statutului său legal

Noile măsuri se referă în principal la dreptul copilului la exprimare; la luarea în calcul a consimţământului copilului referitor la actele care au legătură cu el; la dreptul de a i se stabili filiaţia şi la dreptul de a fi crescut de ambii părinţi.

Dreptul la exprimare 

· În şcoli. Scopul Decretului din 18 februarie 1991, referitor la drepturile şi obligaţiile elevilor din învăţământul public secundar, este acela de a încuraja elevii de liceu să-şi exprime opiniile. În acest sens, se acordă un sprijin aparte în vederea tipăririi publicaţiilor liceelor prin intermediul unui centru care asigură legătura dintre mass-media şi învăţământ. 
Posibilitatea elevilor de liceu de a-şi exprima preocupările s-a dezvoltat în ultimii doi ani prin intermediul dreptului la reprezentare, existent la diferite niveluri ale sistemului: în cadrul instituţiilor de învăţământ există un consiliu al elevilor cu rol activ în bunul mers al instituţiei; la nivel de district, consiliile elevilor iau parte la deliberările şi deciziile adoptate în vederea îmbunătăţirii vieţii din liceu; la nivel naţional, sunt aleşi trei elevi de liceu în Consiliul pentru Educaţie, în vederea participării la discuţiile ce poartă asupra sistemului de învăţământ (Legea din 21 decembrie 1991).

· Copiii de peste 12 ani, aflaţi în stabilimentele sociale şi medico-sociale, ar trebui să se implice, împreună cu părinţii, în rezolvarea problemelor legate de aceste instituţii, să participe în consiliul de administraţie, la luarea deciziilor. 
· În cadrul comunităţii, libertatea de exprimare recunoscută copiilor s-a materializat în consiliile pentru copii şi tineri existente atât în comune, cât şi în departamente şi regiuni. 
  

Dreptul de a fi ascultat şi apărat în cadrul proceselor

Legea din 8 ianuarie 1993 referitoare la statutul civil, la familie şi la drepturile copilului şi care înfiinţează postul de judecător pe probleme de familie, include în dreptul pozitiv principiul formulat în art.12 din Convenţie, privind recunoaşterea dreptului minorilor de a se exprima în faţa Curţii. Apare, aşadar, un nou drept, acela de a se exprima în timpul procedurilor de judecată.

Pe lângă instanţele pentru minori şi magistraţii specializaţi pe problemele legate de minori, Legea din 10 iulie 1991 cuprinde şi unele prevederi legate de obligaţia asociaţiilor de avocaţi de a pregăti specialişti - avocaţi pentru minori. Aceştia au înfiinţat şi o reţea naţională, care le permite să se întâlnească periodic pentru schimb de experienţă.

Informarea tinerilor în legătură cu drepturile lor

Este unul dintre principiile fundamentale elaborate de Charta pentru Informarea Tinerilor (martie 1991).

Acest drept este garantat în scopul facilitării accesului tinerilor la autonomie şi responsabilitate şi pentru a-i ajuta să devină cetăţeni activi. În acest sens, au fost înfiinţate de către autorităţi o serie de centre de informare a tinerilor, unele dintre ele chiar în cadrul liceelor.

Consimţământul minorilor în actele care îi afectează

Legea din 18 ianuarie 1993 sporeşte numărul actelor care afectează minorul, acesta din urmă trebuind să îşi dea consimţământul începând cu vârsta de 13 ani (schimbarea numelui, adopţia etc.).

Statutul juridic al minorului

Acesta cuprinde:

· dreptul copilului de a-şi cunoaşte filiaţia, fie în forma unui act oficial, prin care se declară statutul său de copil legitim sau natural, fie prin înlăturarea oricărui obstacol în desfăşurarea unei anchete menite să stabilească filiaţia. 
· dreptul copilului de a fi crescut de ambii părinţi (Legea din 8 ianuarie 1993). 
Mecanismele existente la nivel naţional sau local pentru coordonarea politicilor privitoare la copii şi pentru monitorizarea şi implementarea Convenţiei
În iunie 1989, Primul-ministru l-a însărcinat pe Secretarul de Stat responsabil pe problemele de asistenţă a familiei să coordoneze măsurile ministeriale pentru implementarea Convenţiei Drepturilor Copilului la nivel naţional, iar pe Ministrul Afacerilor Externe l-a însărcinat cu aspectele internaţionale. 

Activităţile Guvernului în acest domeniu sunt monitorizate îndeaproape de cele două Camere ale Parlamentului. În plus, Comisia Naţională de Consultanţă pentru Drepturile Omului şi-a exprimat de nenumărate ori opinia în legătură cu exploatarea sexuală a minorilor, mariajele forţate, proiectul de lege pe bioetică şi educaţia privind drepturile copilului.

Institutul pentru Familie şi Copii, care are caracter naţional, public, are un rol activ în promovarea şi apărarea drepturilor copilului. Acest institut a condus până la sfârşitul anului 1991 un grup de asociaţii, care din 7 februarie 1992 au dobândit un statut independent, transformându-se în Consiliul Francez al Asociaţiilor pentru Drepturile Copilului.

Coordonarea activităţilor referitoare la copii

Acest tip de activităţi (accesul la educaţie, la asistenţă medicală, la informaţie, protecţia fizică/psihică, participarea la viaţa socială) sunt întreprinse în Franţa de o serie de instituţii publice şi private.

1. Şcolile se situează pe o poziţie unică, întrucât în cadrul lor se urmăreşte dezvoltarea tuturor copiilor pe o durată de mai mulţi ani (cel puţin 10 ani).

2. Organismele de securitate socială, precum serviciile pentru alocaţiile familiale, aplică o serie de măsuri pentru copii, pe lângă plata beneficiilor sociale către familii.

3. Serviciile responsabile pentru protecţia şi promovarea sănătăţii mamei şi copilului şi spitalele alcătuiesc sistemul de asistenţă medicală.

4. Serviciile departamentale pentru protecţia copilului au un rol general în prevenirea abuzului asupra minorilor şi promovarea asistenţei pentru familii şi copiii aflaţi în dificultate.

5. Autorităţile judecătoreşti contribuie prin procedurile civile şi penale la protecţia persoanei şi intereselor minorilor (copiii aflaţi în pericol, delincvenţa juvenilă, disputele privind divorţul, autoritatea părintească).

6. Serviciile de poliţie au rol în prevenirea delincvenţei juvenile şi în sancţionarea contravenţiilor săvârşite de sau împotriva copiilor.

7. Comisia Naţională Consultativă pentru Drepturile Omului.

8. Există şi asociaţii sociale, de educaţie şi sănătate, precum şi asociaţii pentru tineret şi educaţie civică. Pe lângă acestea, o serie de asociaţii voluntare lucrează cu familiile şi copiii într-o varietate de domenii: îmbunătăţirea calităţii vieţii în mediile urbane, ajutorarea familiilor sărace, protecţia copiilor maltrataţi, sprijinirea copiilor bolnavi şi a familiilor lor sau a copiilor care au un părinte în închisoare etc.

9. O serie de autorităţi locale implementează politicile referitoare la copii. Ele sunt capabile să faciliteze o serie de servicii pentru copii şi să finanţeze activităţile legate de şcoală, precum şi să facă eforturi pentru prevenirea delincvenţei etc. Ele contribuie, de asemenea, la construcţia unui mediu propice pentru dezvoltarea copiilor (terenuri de joacă, spaţii verzi etc.)

În privinţa copiilor cu handicap, Legea din 30 iunie 1975, care a recunoscut acestor copii dreptul la educaţie, a creat un comitet de subordonare interministerială (pe probleme de adaptare şi readaptare a acestor copii), care funcţionează la nivel naţional, precum şi comisii specializate pe educaţie, la nivel departamental.

În privinţa abuzului asupra minorilor, Legea din 10 iulie 1989 impune înfiinţarea în fiecare departament de către Preşedintele Consiliului Regional a unui sistem de agenţii care să primească şi să soluţioneze reclamaţiile referitoare la astfel de abuzuri asupra copiilor.

La nivel naţional, există din 1990 o comisie permanentă interministerială, care coordonează acţiunile întreprinse de ministerele implicate în prevenirea abuzului asupra minorilor şi protecţia minorilor maltrataţi.

Legea din 8 ianuarie 1993, făcând referire la soluţionarea litigiilor legate de familie, a adus ca inovaţie judecătorul pentru problemele legate de dreptul familiei. Aceste litigii care ţin de dreptul familiei erau soluţionate înainte de către opt instanţe diferite. Pentru a reduce complexitatea acestui sistem, judecătorul pe probleme de familie va soluţiona doar acele cauze legate de autoritatea părintească, divorţ, separare şi consecinţele acestora.

Raportul Franţei la Conferinţa Miniştrilor Europeni responsabili cu problemele de familie

De la Congresul mondial de la Stockholm privind exploatarea sexuală a minorilor (1996), abuzul asupra minorilor a fost declarat în Franţa "grande cause nationale".

Abuzul asupra minorilor începe să preocupe o întreagă structură instituţională complexă. În departamente, serviciile de asistenţă socială a copilului au dreptul de a deschide procese în numele copiilor şi familiilor şi aceasta în virtutea unei legi speciale de protecţie a mamei şi copilului.

Conform Legii din 10 iulie 1989, Consiliul General Departamental este responsabil cu prevenirea, informarea şi păstrarea unei evidenţe a reclamaţiilor şi este obligat, ori de câte ori se confruntă cu un caz de abuz asupra minorilor, să informeze autoritatea judecătorească.

Legea din 17 iunie 1998 pentru prevenirea şi sancţionarea abuzurilor sexuale şi protecţia minorilor statuează că minorii, care sunt victime ale unor astfel de abuzuri, trebuie să fie evaluaţi medical şi psihologic pentru a se stabili natura şi întinderea suferinţelor pricinuite. Judecătorul care instrumentează cazul poate hotărî ca un astfel de examen clinic să nu aibă loc, dacă el ar constitui o traumă în plus pentru victimă.

În situaţia existenţei unui conflict de interese între minor şi unul dintre reprezentanţii săi legali, judecătorul care instrumentează cazul trebuie să numească ad-hoc un administrator, care să exercite în numele minorului drepturile recunoscute la o parte din daunele pretinse. Numirea unui astfel de administrator este, de regulă, rezervată acelor cazuri în care părinţii copiilor sunt cei audiaţi.

În plus, costurile de asistenţă medicală acordată copilului sub 15 ani, care a fost victima unui abuz sexual, sunt acoperite în totalitate de sistemul public al asigurărilor de sănătate.

Ministerul Muncii şi Solidarităţii, printr-o circulară din 27 mai 1997, înfiinţează centrele regionale responsabile cu rezolvarea problemelor legate de victimele abuzurilor sexuale şi, prin circulara din 5 mai 1998, atrage atenţia departamentelor locale de acţiune sanitară şi socială asupra necesităţii combaterii violenţei din instituţiile şi stabilimentele aflate sub controlul lor.

În privinţa violenţei din şcoli, s-au luat o serie de măsuri care să combată toate formele de şantaj, intimidare, furt şi trafic de droguri.

Măsurile pentru reabilitarea delincvenţilor minori condamnaţi sunt educaţionale (55%) şi penale (45%). Legislaţia franceză nu vorbeşte de o limită de vârstă până la care un minor să nu poată fi socotit responsabil penal, dar copiilor sub 13 ani li se vor aplica doar măsuri educaţionale. Pedepsele penale se pot aplica copiilor între 13 - 16 ani, dar numai excepţional şi nu pot fi maxime.

Deţinuţii minori vor fi ţinuţi separat de adulţi, în locuri special create pentru ei în închisori şi vor fi asistaţi de personal medical şi socio-didactic.

Coordonarea şi implementarea măsurilor
Organismele de decizie

În Franţa, descentralizarea a dus şi la transferul atribuţiilor de implementare a politicilor de asistenţă socială către autorităţile locale şi regionale. Cu toate acestea, statul este încă responsabil pentru stabilirea principiilor şi a direcţiilor iniţiativelor sociale, având mereu în vedere maximizarea coeziunii sociale. Dimensiunea familiei trebuie inclusă în:

· responsabilităţile departamentelor din principalele ministere (Educaţie, Sănătate, Muncă şi Solidaritate, Justiţie, Tineret şi Sport etc.); 
· obiectivele pe care statul vrea să le promoveze. 
Rolul comisiilor generale la nivelul departamentelor

Departamentele au o responsabilitate exclusivă pentru următoarele tipuri de asistenţă a minorilor:

· protecţia copiilor: plasarea lor în instituţii specifice, acordarea alocaţiei lunare curente; 
· protecţia mamelor şi copiilor; 
· măsurile de combatere a abuzului asupra minorilor. 
Comunele sunt responsabile pentru măsurile opţionale de sprijinire a asistenţei acordate minorilor.

Ramura pentru familie a sistemului de securitate socială este mecanismul principal în politicile aplicate familiei, furnizând pe de o parte beneficii şi coordonând acţiuni de asistenţă socială (în special cu privire la copii), pe de altă parte.

Cooperarea dintre autorităţile locale, regionale şi cele naţionale ia din ce în ce mai des forma programelor şi a contractelor de pe urma cărora beneficiază copiii şi familiile acestora. Principalele programe şi contracte pentru copii sunt:

1. Programele locale pentru copii ("Programmes locaux pour l'Enfance"), înfiinţate în 1986 de către Mutualité Centrale Agricole şi implementate de birourile acesteia din cadrul departamentelor, au drept scop crearea condiţiilor pentru dezvoltarea şi bunăstarea copiilor, în urma unei atente observaţii a condiţiilor de viaţă a familiilor din mediul rural.

2. Contractele pentru asistenţa copilului ("Contrats Enfance") stabilite de Casa Naţională pentru Alocaţii Familiale în 1998 au menirea de a îmbunătăţi condiţiile de îngrijire a copiilor între 0 şi 6 luni din creşe, grădiniţe, centre de recreaţie etc.

3. Contractele pentru timpul liber ("Contrats temps libre") stabilite de Casa Naţională pentru Alocaţii Familiale şi destinate copiilor între 6 şi 16 ani. Aceste contracte au drept scop reconcilierea, pentru părinţi, a vieţii de familie şi a activităţilor profesionale, astfel încât copiii acestora să se bucure într-o cât mai mare măsură de atenţia lor în afara orelor şcolare.

4. Contractele educative locale ("Contrats éducatifs locaux"), introduse de o circulară interministerială din 9 iulie 1998, sunt destinate organizării activităţilor extraşcolare.

  

GERMANIA

Sistemele de securitate socială din Republica Federală Germania au la bază principiul fundamental al solidarităţii. Acest principiu este relevant în special în cazul asigurării pentru pensie, care se bazează pe solidaritatea a trei generaţii.
Legea privind asistenţa şi protecţia copiilor şi tineretului a stat din 1991 la baza sistemului de asistenţă pentru familii.

La nivel federal, există şi funcţionează fundaţia "Mama şi copilul" înfiinţată în 1984 şi finanţată cu cel puţin 180 milioane mărci pe an, de către guvernul federal. Această fundaţie sprijină financiar femeile însărcinate şi familiile acestora aflate în situaţii dificile.

Actualmente, Ministerul Federal pentru probleme de familie şi tineret intenţionează să îmbunătăţească sistemul de asistenţă a familiilor, care au în grijă copii cu handicap. În acest sens, oraşele şi districtele rurale ar trebui să tipărească o versiune proprie a "Ghidului pentru familiile cu copii handicapaţi".

Legea din 1 iulie 1998 constituie o reformă a Legii Părintelui şi Copilului şi a Legii Asistenţei Juridice. Această reformă avea două scopuri principale: 1) să uniformizeze reglementările privind copiii legitimi şi nelegitimi şi 2) să limiteze intervenţia statului în autoritatea parentală şi să creeze noi garanţii pentru consolidarea drepturilor copiilor şi părinţilor.

Una dintre constantele politicilor referitoare la copii o constituie participarea tinerilor la luarea deciziilor care au un impact asupra lor. Pentru copiii înşişi, reprezentarea propriilor interese este o formă de educaţie politică elementară şi de socializare, prin care se dezvoltă spiritul civic şi solidaritatea.

În ultimii ani s-au dezvoltat o serie de forme de participare a tinerilor la viaţa socială, ajungându-se până la "parlamentele copiilor".

Ministerul Familiei şi Tineretului a propus următoarele două proiecte:

· Institutul German pentru Tineret ("Deutsches Jugendinstitut"), care oferă modele de participare la nivel municipal în instituţii de educaţie şi în asociaţii; 
· Societatea Germană de Ajutorare a Copiilor ("Deutsches Kinderhilfswerk"), care propune metode de adoptare a proiectelor de urbanism la nevoile copiilor (proiectul "Oraşul Copiilor - Oraşul tuturor"). 
Centrele pentru îngrijirea copiilor se împart în: creşe, pentru copiii de până la 3 ani, grădiniţe, pentru copiii de la 3 ani până la vârsta de şcolarizare şi centrele de îngrijire a copiilor de până la 10 ani, în afara programului şcolar.

În privinţa protecţiei copiilor şi tinerilor, atenţia autorităţilor se îndreaptă către trei grupe de măsuri:

· garantarea tuturor copiilor şi tinerilor a unei educaţii specifice vârstei lor, pe baza căreia să îşi dezvolte identitatea, capacitatea de a face faţă criticilor, încrederea în sine şi sociabilitatea; 
· definirea şi consolidarea pedepselor şi interdicţiilor privitoare la persoane, grupuri şi organizaţii care ar putea periclita posibilităţile de dezvoltare a tinerei generaţii; 
· analizarea condiţiilor de viaţă existente ale copiilor şi tinerilor, cu o privire specială asupra celor care îngreunează sau fac imposibilă atingerea scopurilor propuse. 
În Germania, protecţia copiilor şi a tinerilor derivă în primul rând din Legea Fundamentală şi din Constituţiile Landurilor. Legea privind asistenţa copilului şi tânărului instituie protecţia acestora ca principală sarcină a serviciilor de asistenţă socială.

Legislaţia privind protecţia copiilor şi tinerilor constă în trei legi speciale:

1. Legea privind protecţia tineretului în societate

2. Legea privind difuzarea publicaţiilor şi emisiunilor care vatămă persoanele tinere

3. Legea privind protecţia tinerilor aflaţi în câmpul muncii

Prevederi suplimentare speciale există şi în Codul penal, Codul civil, Codul industrial etc.

Responsabilitatea pentru protecţia copiilor şi tinerilor incumbă unor instituţii diferite: agenţiile publice de la nivel naţional, de Land şi local; serviciile care oferă acest tip de protecţie pe bază de voluntariat. Aceste organizaţii funcţionează independent, dar, în concordanţă cu principiul subsidiarităţii, ele sunt în totalitate sau parţial finanţate din fondurile federale, ale Landurilor sau municipale.

Protecţia copiilor împotriva unor materiale difuzate prin mass-media se realizează de către instituţii diferite: Consiliul Federal pentru Controlul Publicaţiilor Dăunătoare Persoanelor Tinere; agenţia naţională de protecţie a tinerilor; Consiliul de Control Voluntar al Industriei Multimedia; Consiliul de Control Voluntar al Industriei de Film.

Programe politice actuale:

1. Combaterea abuzului sexual asupra copiilor şi a pornografiei în care sunt implicaţi copii, printr-un program de lucru naţional;

2. Elaborarea unui nou concept de protecţie juridică a copiilor şi tinerilor în scopul modificării Legii Serviciilor de Informare şi Comunicare de la nivel federal şi a Acordurilor Serviciilor Media de la nivelul Landurilor.

În Germania, beneficiile de asistenţă socială, garantate de Codul de Securitate Socială, sunt acordate de către Oficiile locale de Asistenţă a Tinerilor, în colaborare cu organizaţii non-guvernamentale. Acelaşi Cod al Securităţii Sociale conţine şi un catalog al asistenţei educaţionale în formă instituţională, semi-instituţională şi în ambulatoriu.

În privinţa asistenţei acordate tinerilor aflaţi în câmpul muncii, un rol important îl au asociaţiile de tineret. Acestea reprezintă pe bază de voluntariat interesele tinerilor, oferindu-le diverse programe în următoarele domenii: petrecerea timpului liber; educaţia extraşcolară; sprijin şi consiliere; educaţia politică; educaţia privind mediul înconjurător; activităţi specializate (Crucea Roşie, Brigada tinerilor pompieri); relaţii internaţionale etc.

Comisiile obligatorii de asistenţă a tinerilor, înfiinţate prin Legea de asistenţă socială a copilului şi tânărului şi care cuprind reprezentanţi ai organizaţiilor şi agenţiilor publice şi independente, sunt responsabile pentru coordonarea definirii şi distribuirii sarcinilor în municipalităţi. Organizaţiile independente primesc fonduri publice pentru acceptarea sarcinilor din domeniul asistenţei sociale a tineretului.

Un număr impresionant de asociaţii de tineret s-au unit pentru a forma Conferinţele permanente ale Organizaţiilor de Tineret la nivel de Land şi Consiliul Federal al Tineretului menite să le coordoneze activitatea şi să stabilească de comun acord scopurile politicilor pentru tineret.

Programul pentru Copii şi Tineret al Guvernului Federal sprijină infrastructura asociaţiilor naţionale de tineret şi implementarea programelor acestora.

 

 GRECIA
Copiii şi tinerii constituie o componentă importantă a societăţii greceşti. Guvernul Greciei a ratificat Convenţia Naţiunilor Unite şi a adoptat o serie de măsuri şi politici, fiecare definind viziunea Guvernului cu privire la copii.
Obiectivele Guvernului se referă la:

· promovarea copilului şi asistenţa acordată morală, psihică, emoţională şi dezvoltarea socială; 
· tratarea copilului cu respect; 
· acceptarea şi oferirea de oportunităţi pentru toţi copiii, indiferent de sex, rasă, etnie, cultură; 
· copiii trebuie să constituie o prioritate şi este necesar să stabilească structurile prin instrumente legale pentru implementarea politicii referitoare la copii. 
Programele destinate copiilor în general se referă la:

· Programe sportiv-educative, desfăşurate în şcoli şi care au fost puse în practică începând cu anul şcolar 1992-1993; 
· Centre şi programe pentru o gamă variată de activităţi, dezvoltate de autorităţile locale şi chiar guvernamentale, precum şi de organizaţii non-guvernamentale pe tot teritoriul ţării. 
· "Serviciul pentru tineret" este un program dezvoltat de 16 prefecturi, Ministerul Educaţiei. 
· "Centrul de Orientare şi Consiliere pentru Tineret" dezvoltat de Ministerul Educaţiei (Legea 2355/97), se ocupa de consilierea tineretului, precum şi a părinţilor. 
· "Secretariatul General pentru Tineret" se ocupă de dezvoltarea programelor pentru tineret, în special pentru ţigani şi se referă la acţiuni educaţionale, pedagogice, medicale, legale, culturale. 
Referitor la drepturile copilului şi dreptul de a fi tratat cu respect, trebuie remarcat că:

· la şcoală, dreptul copilului la libertate religioasă şi a conştiinţei este respectat (Legea 1566/85), iar pedepsele sunt interzise (Decret Prezidenţial 483/77 şi 4979/81). 
· Parlamentul grec a ratificat Convenţia Europeană a Drepturilor Copilului prin Legea 2502/97. 
Măsurile luate la nivel naţional sunt puse în practică de:

· Ministerul Sănătăţii prin Direcţia pentru Protecţia şi Educaţia Familiei şi Copilului. 
· Ministerul Naţional al Educaţiei prin Direcţia Educaţie Primară şi Secundară (Legea 2519/97) 
· Ministerul Justiţiei prin Direcţia de Prevenire a Criminalităţii şi Reeducarea Tineretului (Legea 1329/83 şi Legea 2447/96) 
· Institutul Ordinii Publice prin Secţia pentru Criminalitate juvenilă şi droguri 
· Ministerul Presei şi Comunicaţiei prin Legea 2328/95 protejează tineretul de conţinutul programelor de televiziune prin avertismente cuprinse în programele de televiziune. 
  

ITALIA 

Orice copil pentru a creşte şi a se dezvolta nu are nevoie numai de hrană, somn, de a fi curat; el are nevoie şi de iubire şi educaţie.

Lipsa elementelor familiale pot crea copilului daune fizice şi psihice grave, dificil de remediat. Orice copil are nevoie de a creşte în familie, iar când acest lucru nu este posibil se apelează la: familii adoptive sau comunităţi gen familii.

Internarea unui copil într-o instituţie specializată semnifică satisfacerea unor nevoi simple de a fi hrănit, instruit etc.; totuşi institutul nu suplineşte familia şi nu poate oferi unui copil un raport afectiv personalizat, ca acela pe care îl oferă familia, şi nici acea siguranţă de care are nevoie.

În cazul instituţionalizării un rol aparte revine asistenţilor sociali. Este necesar ca aceşti asistenţi, precum şi personalul ce lucrează în instituţii speciale să elimine cauzele ce au contribuit la starea de disconfort a copilului.

În cazul în care părinţii sunt cunoscuţi, rolul asistentului este şi mai important, el stabilind legătura între copil şi părinte.

În Italia, preocuparea pentru copii şi adolescenţi a devenit primordială. Grija pentru nevoile copiilor, condiţiile lor de viaţă, dreptul la educaţie, familie, precum şi dreptul la viitor sunt esenţiale în ultimii 10 ani pentru societatea italiană.

Declaraţia pentru drepturile copilului şi adolescentului este punctul de plecare pentru reglementări interne.

Pentru punerea în practică a prevederilor Convenţiilor referitoare la copii şi adolescenţi, trebuie să existe un plan de acţiune şi colaborarea între serviciile publice de la nivel central şi local. Italia a ratificat Convenţia referitoare la drepturile copilului în 1991, ceea ce a dus la modificări substanţiale în dreptul intern.

Guvernul italian a susţinut punerea în aplicare a Cartei ce promovează drepturile copilului şi adolescentului, precum şi eliminarea exploatării muncii copilului.

Priorităţile şi măsurile pe care autorităţile le-au luat se referă la:

· dezvoltarea unor programe prin care să fie cunoscut nivelul de trai şi condiţiile în care trăiesc copiii şi adolescenţii, diferenţele dintre diferitele zone geografice; 
· combaterea sărăciei în rândul copiilor prin elaborarea de strategii în ceea ce priveşte Nordul, Centrul şi Sudul Italiei; 
· asigurarea, prin legislaţie şi procedura actuală, a dezvoltării individuale a personalităţii copilului, interesele copilului devenind prioritare; 
· oprirea de la orice forme de exploatare a copilului; 
· promovarea suportului familial pentru un nivel de trai mai satisfăcător al relaţiilor familiale; 
· promovarea condiţiilor pentru dezvoltarea armonioasă a a personalităţii copilului, încurajarea asocierii tinerilor şi promovarea folosirii timpului în scopuri educative; 
Două probleme serioase, cărora li se adresează noile legi şi programe, frământă Italia de azi: exploatarea muncii copilului şi rele tratamente aplicate minorului în familie şi instituţii speciale.

Legislaţia prevede o serie de măsuri referitoare la protecţia copilului prin următoarele legi:

· Legea nr.55/97 referitoare la responsabilitatea guvernului, regiunilor şi provinciilor; 
· Legea nr.309/90 şi Directiva 600/96 prevăd educarea şi învăţarea în activităţi şcolare despre sănătate şi prevenirea consumului de droguri; 
· Legea nr.216/91 privind asistenţa minorilor cu risc (proveniţi din cei implicaţi în acţiuni criminale); 
· Legea nr.285/97 promovează drepturile şi oportunităţile de care să beneficieze copiii şi tinerii; 
Există, de asemenea, un:

· Plan de Acţiune pentru Copii şi Adolescenţi; 
· Legea nr.40/98 privind controlul imigraţiei; 
· Directiva nr.133/96 a Ministerului Educaţiei. 
Toate aceste acţiuni converg în a relansa rolul şcolii, ca centru de valori sociale şi culturale şi ca factor pentru integrarea socială.

Legislaţia există şi pentru a pedepsi neglijenţa şi relele tratamente la care este supus minorul:

· Legea nr.75 din 20.02.1958 - împotriva prostituţiei; 
· Legea nr.355 din 17.07.1975 - împotriva pornografiei; 
· Legea nr.66 din 15.12.1996 - împotriva violenţei sexuale; 
· Legea nr.176 din 27.05.1991 - ratifică Convenţia ONU cu privire la drepturile copilului. 
Regiunea Emilia - Romagna. 

La nivel regional, au fost dezvoltate o serie de programe. Consiliul oraşului Bologna oferă tinerilor activităţi urbane cu scop educaţional, excursii şi tabere de creaţie organizate în toată Italia. În această regiune a fost dezvoltat programul "Noi şi copiii noştri" pentru părinţi şi copii, organizat de Consiliul local. După succesul acestui program, o altă serie de programe a început: "Prevenirea - rolul ei în educaţie"; "Copilul tău - prietenul tău", "Împreună mai bine".

Ferrara. În acest oraş, în afară de proiectul Tiroccinio organizat în colaborare cu Asociaţia Arcobaleno, sunt desfăşurate o serie de alte proiecte care privesc tineretul cu vârste între 14 şi 18 ani, aflat în dificultate.

Ministerul Muncii, împreună cu autorităţile oraşului şi cu Centrul de Reabilitare al spitalului Santa Ana au desfăşurat programe pentru tinerii care au suferit afecţiuni cranio-cerebrale.

În oraşul Pesaro programul "Primul Pas" a fost lansat în ideea de a crea un schimb interesant şi de a promova respectul pentru cultura proprie, precum şi abolirea rasismului.

Macerata. Există centre ce desfăşoară activităţi educative în paralel cu activităţile şcolare.

Regiunea Umbria

În oraşul Perugia a fost dezvoltat proiectul "Prodest" care se referă la prevenirea consumului de droguri în şcoli.

În oraşul Terni, "Centrele familiale" susţin familiile ce trec prin perioade de criză cauzate de :divorţuri, abandonuri, moartea unuia dintre membrii familiei etc.

Limita legală pentru a lucra este de 15 ani. Pe tot teritoriul Italiei există un număr la care se poate suna, "telefonno azzuro", înfiinţat de o asociaţie de voluntari. Numărul permite semnalarea violenţelor la care sunt supuşi copiii şi pune datele la dispoziţia organismelor şi serviciilor competente.

 

 OLANDA 
În Olanda nu există un minister separat pentru familie şi tineret. Reglementările referitoare la familie şi copii sunt parte din politica socială generală şi cad în responsabilitatea a numeroase departamente şi agenţii.

Legea privind asistenţa socială generală reglementează, printre altele, modul de acordare a alocaţiilor pentru familie şi copii. La aceasta se adaugă Legea privind văduvele şi orfanii şi Legea privind bunăstarea generală.

În 1990, Ministerul Protecţiei Sociale a iniţiat primul program de asistenţă a copilului, sprijinind financiar pe toţi cei care înfiinţează centre de asistenţă a copilului la nivel local sau în cadrul instituţiilor.

În plus, şcolile care se ocupă de educarea copiilor proveniţi din categorii sociale defavorizate dispun de un buget mai mare faţă de cele normale. Pe lângă aceste facilităţi mai există sute de proiecte speciale finanţate de Guvern: programul “Step-UP” pentru copiii emigranţi şi mamele acestora; programul “Families First”, importat din SUA etc.

Ca regulă generală, toate aceste programe, după o perioadă iniţială, trebuie preluate de către autorităţile locale.

Sistemul protecţiei sociale în Olanda îşi află originile în iniţiativele cetăţeneşti care au dat naştere unor organizaţii (catolice, protestante, socialiste) de asistenţă socială şi educaţie.

În perioada postbelică, majoritatea acestor organizaţii întemeiate pe baza comunităţii de interese s-au transformat într-un sistem specializat şi instituţionalizat de control în şcoli, spitale etc. 

Recent, o serie de organizaţii tradiţionale de tineret au instituit Frontul Tineretului şi s-au alăturat Grupului Olandez de Tineret.

La nivel naţional există şi un centru pentru informarea tineretului (Institutul Olandez pentru Informarea Tineretului), care colaborează cu Institutul Olandez pentru Asistenţă Socială şi Asociaţia Oraşelor Olandeze.

La nivel regional şi local funcţionează Organizaţiile pentru Asistenţa Tineretului.

  

POLONIA

 În Polonia, un rol important se acordă participării minorilor la luarea deciziilor. Minorii între 16-18 ani, care posedă o capacitate juridică limitată, pot deveni membrii unor asociaţii şi au drepturi electorale active şi pasive. Minorii sub 16 ani pot deveni membri ai asociaţiilor cu consimţământul reprezentanţilor legali.

Legea învăţământului stipulează că astfel de asociaţii şi organizaţii pot funcţiona în şcoli şi centre educaţionale, excepţie făcând partidele politice şi organizaţiile care au drept scop îmbunătăţirea şi diversificarea activităţilor educaţionale / didactice din şcoli şi centre speciale.

Elevii pot beneficia şi de reprezentanţi în comisiile şcolare responsabile cu soluţionarea unor probleme interne. Profesorii sunt obligaţi să se ghideze după interesele elevilor, să se preocupe de sănătatea acestora şi să respecte demnitatea fiecăruia. Polonia a fost prima ţară europeană care a interzis expres pedeapsa corporală în şcoli. O serie de regiuni au instituit ombudsman-ul pentru drepturile copilului, ca o măsură de prevenire şi soluţionarea conflictelor din şcoli. Acest ombudsman s-a presupus că este mult mai eficient decât intervenţiile pe cale administrativă sau juridică.

Sistemul polonez de îngrijire a copilului pe timpul zilei s-a născut din posibilităţile restrânse ale părinţilor, care au un loc de muncă, de a-şi îngriji propriii copii şi constă într-un sprijin instituţionalizat alcătuit din creşe, grădiniţe şi cluburi de tineret.

Creşele sunt destinate copiilor între 6 săptămâni şi 3 ani; până în 1990 acestea erau finanţate de către Ministerul Sănătăţii şi Asistenţei Sociale, dar în prezent creşele intră în competenţa administraţiilor locale (“gmina”).

Cluburile pentru tineret au caracter adiţional şi sunt organizate de acele şcoli care au spaţii potrivite, echipament, personal calificat şi mijloace financiare la dispoziţie.

 

Copilul în legislaţia poloneză

Constituţia Poloniei proclamă protecţia drepturilor familiei şi, în interiorul familiei, drepturile tuturor membrilor. La aceasta se adaugă Legea învăţământului şi Codul familiei.

În sistemul polonez de asistenţă a copilului întâlnim următoarele forme de ocrotire: 

1. Familiile adoptive selectate înainte de toate dintre rudele copilului sau persoanele indicate de părinţii naturali.

2. Casele de copii sunt centre de asistenţă completă pentru copiii de la trei ani şi până devin independenţi, dar nu mai mult de 24 de ani.

3. Satele pentru copii create şi echipate de Asociaţia SOS Kinderhof International. Fiecare casă formează o familie cu 6-12 copii de vârste diferite, guvernaţi de o mamă care îndeplineşte toate atribuţiile educaţionale şi de asistenţă.

4. Centrele pentru asistenţă de urgenţă destinate copiilor între 3 şi 18 ani, care au nevoie de asistenţă temporară sau izolare periodică faţă de mediul din care provin.

5. Centrele educaţionale pentru tineret sunt alcătuite din şcoli şi internate şi sunt destinate tinerilor între 13 şi 18 ani neadaptaţi social.

6. Centrele pentru tineri funcţionează pe lângă instanţele specializate pe dreptul familiei şi au caracter de resocializare, asigurând o supraveghere mai eficientă a minorilor. Minorii sunt internaţi în aceste centre pe baza unei hotărâri judecătoreşti. Diferitele aspecte legate de locul copilului în familia poloneză sunt coordonate de Oficiul Guvernamental pentru Probleme de Familie, la nivel naţional, de oficii similare în voievodate şi de centre familiale în districte; autorităţile locale sunt responsabile pentru implementarea politicilor la nivel local şi regional.

 

 PORTUGALIA
Portugalia a fost una din primele ţări care au ratificat Convenţia Naţiunilor Unite cu privire la drepturile copilului în septembrie 1990. În ultimii ani, statul portughez a făcut eforturi deosebite pentru a pune în practică prevederile convenţiei şi pentru a respecta drepturile copiilor prevăzute de aceasta.
Ultima revizuire a Constituţiei din 20 septembrie 1997 a readus în discuţie drepturile copilului şi protecţia de care acesta trebuie să se bucure.

Legislaţia cu privire la copii şi persoane tinere a fost revizuită, o serie de măsuri şi programe au fost adoptate. În ianuarie 1996 a fost introdus Oficiul Înaltului Comisar pentru egalitate şi familie, care coordonează activităţile diferitelor departamente responsabile cu protecţia familiei şi a copilului; de asemenea, o comisie naţională se ocupă (supraveghează) din 1996 cu punerea în practică a convenţiei.

Comisia Naţională pentru drepturile copiilor a prezentat un raport referitor la protecţia drepturilor copilului. O campanie susţinută de televiziune, pe tema drepturilor copiilor, a alertat populaţia cu privire la serioasele violări ale drepturilor copilului, violenţa în familie, abuzul sexual, trafic de copii etc. O altă campanie importantă a fost desfăşurată de Înaltul Comisar pentru cunoaşterea conţinutului convenţiei. Textul a fost distribuit în toate şcolile din Portugalia începând cu 1997, iar convenţia a fost inclusă în planul de învăţământ 1997-1998.

Au fost dezvoltate programe speciale concentrate pe teme ca drepturile şi protecţia copilului, nediscriminare, copii cu probleme în familie (familii sărace sau dezorganizate), copii aparţinând minorităţilor naţionale sau cei care sunt subiecte de exploatare prin muncă.

Rezoluţia Consiliului Miniştrilor nr. 193/1997, care a fost publicată în gazeta oficială, “Diario da Republica”, se referă la efectele reformei sistemului pentru protecţia copilului şi tineretului combinate cu măsuri legislative ce restructurează sistemul social.

Copiii fără familie necesită o atenţie specială şi este cunoscut faptul că familia reprezintă mediul propice pentru dezvoltarea normală. În cazul instituţionalizării trebuie dezvoltat un climat armonios şi sănătos, precum şi promovarea măsurilor legislative şi administrative ce facilitează adopţia.

Un program special a fost adoptat prin Legea nr. 9 din 18 februarie 1998 şi se referă la adopţii . Programul care a luat fiinţă atunci se numeşte “Adopţia 2000”.

Este de menţionat şi programul “Being a Child” care se ocupă de prevenirea şi susţinerea proiectelor referitoare la familie, educaţie, la integrarea copiilor aflaţi în situaţii de risc, provin din familii dezorganizate sau dintr-un anturaj care nu este unul prielnic dezvoltării lor armonioase.

Portugalia este, de asemenea, îngrijorată de condiţia minorităţilor şi de respectarea drepturilor acestora. În ianuarie 1996, Guvernul, prin Înaltul Comisar pentru imigrări şi minorităţi etnice, şi-a asumat responsabilităţi pentru studierea şi promovarea măsurilor necesare asigurării respectului pentru cetăţenii aparţinând minorităţilor etnice (respect social, cultural, religios).

Înaltul Comisar s-a ocupat şi de integrarea ţiganilor, de respectarea drepturilor acestora şi a încurajat o serie de organizaţii non-guvernamentale să combată rasismul şi xenofobia.

În 1997 a avut loc în Portugalia “Forumul Mondial al Copiilor”, organizat de asociaţii non-guvernamentale, la care a participat circa 100 de copii din diferite ţări.

Al 13-lea Guvern portughez a acordat prioritate participării tineretului la viaţa civică şi implicării în proiecte ce se referă la viaţa tinerilor. În particular, Secretariatul de Stat pentru Tineret este convins că tinerii pot participa la schimburile sociale şi culturale şi încurajează acest fapt.

În 1996 prima Conferinţă naţională a avut ca finalitate un document ce serveşte ca bază pentru Strategia secolului XXI. Această înţelegere între Guvern şi asociaţiile de tineri prevede că părţile trebuie să găsească soluţii la problemele tineretului.

O serie de prevederi pentru copiii aflaţi în dificultate se regăsesc în : 

· Decretul 190 din 3 septembrie 1992, art. 5 se referă la îngrijirea copiilor de maximum 12 în instituţii specializate; 

· Decretul 120 din 8 noiembrie 1998, în materia adopţiei, stipulează ca minorii în vârstă de 12 ani nu pot fi adoptaţi fără consimţământul lor, dacă dezvoltarea lor mentală permite acest lucru; 

· Decretul nr. 2 din 2 ianuarie 1986 nu prevede consimţământul copilului în ceea ce priveşte aducerea acestuia într-un adăpost. 

În urma unei reglementări din 1997 privind securitatea socială se prevede că minorul în vârstă de 12 ani sau sub 12 ani îşi poate exprima opinia, dacă dezvoltarea mentală o permite, cu privire la rămânerea în cămin; de asemenea acest lucru se va verifica periodic pentru a vedea dacă minorul nu va opta pentru familia naturală.

Într-un raport al Observatorului European pentru politică familială, Portugalia este definită ca fiind o ţară cu o puternică ideologie familială.

Consiliul Naţional pentru Familie este instituţia consultativă a Înaltului Comisar care se ocupă cu susţinerea familiei, cu măsuri pentru combaterea discriminării îndreptată împotriva familiilor monoparentale şi a violenţei în familie.

Programele iniţiate se referă la:

· garantarea unui standard decent de viaţă pentru familie şi copii. Principalele măsuri sociale în beneficiul copiilor au fost desfăşurate prin “Programul Naţional împotriva Sărăciei”; 
· posibilităţi pentru tineri de a petrece cât mai mult timp în familie. Nu există nici un program care să prevadă timpul pe care un părinte trebuie să îl petreacă alături de copii. S-a constatat că în ultimii ani stilul de viaţă s-a schimbat mult, membrii familiei muncesc mai mult, copiii pleacă la studii şi, deci, timpul pentru reuniuni familiale s-a micşorat; 
· ajutorul acordat părinţilor în exercitarea funcţiilor parentale. Prevederi în acest sens se regăsesc în art. 68 din Constituţia Portugaliei şi art. 67 alin. 2 care prevede că “statul trebuie să asigure protecţia familiei şi, în particular, cooperarea cu părinţii în educarea copiilor"; 
· ajutorarea copiilor fără familie. Prevederi în acest sens se regăsesc tot în Constituţie, art. 69, care se referă atât la protecţia copiilor defavorizaţi cât şi ai celor cu familie. Institutul pentru Susţinerea copilului (o organizaţie non-guvernamentală) s-a implicat în crearea de programe pentru copiii abuzaţi, fără familie. 
Implementarea la nivel naţional o face Comisia Naţională pentru drepturile copilului, care a dezvoltat o serie de programe:

· “Educaţia pentru toţi" – program dezvoltat în colaborare cu Ministerul Educaţiei. 
· “Compania Naţională împotriva exploatării copilului prin supunerea la muncă”. 
· Comisia Naţională pentru Sănătatea femeii şi a copilului s-a ocupat de priorităţile în domeniul sănătăţii. 
· “În siguranţa la şcoală” – se referă la securitatea copiilor în şcoală, protecţia acestora pentru a nu deveni victime ale abuzului sexual, violenţelor etc. 
Pentru a vedea rezultatele acestor programe se fac evaluări repetate, iar acolo unde este necesar sunt luate măsuri de urgenţă ce implică atât copilul cât şi familia.

 
SPANIA
Schimbările petrecute în ultimii ani în societate au influenţat şi materia drepturilor copilului şi tânărului, poziţia acestora în societate, precum şi rolul lor.

Guvernul spaniol a ratificat la 30 noiembrie 1990 Convenţia pentru drepturile copilului, iar din 1991 convenţia a început să opereze în legislaţia spaniolă. 

Legea organică din 15 ianuarie 1996 se referă la protecţia juridică a minorilor, modificarea parţială a Codului civil şi a Codului de procedură civilă. Această lege reglementează modalităţile prin care se desfăşoară procesul de protecţie a copiilor în centre sau în familie, fixează condiţiile de adopţie şi pentru prima dată se referă şi la minorii străini aflaţi pe teritoriul Spaniei. În egală măsură defineşte condiţiile ce privesc dreptul minorilor la intimitate, imagine, libertate de expresie şi participare la viaţa socială.

Codul penal prevede, în capitolul V art. 181 şi 187, sancţiuni pentru exploatarea sexuală a copiilor. Vârsta minimă de la care este permis accesul minorului la muncă este de 16 ani.

S-a instituit, într-o serie de comunităţi autonome, instituţia “apărătorului minorilor”, cât şi un “telefon al minorului” gratuit, ce funcţionează 24 de ore din 24 (în doi ani de funcţionare s-au primit la acest telefon 180.000 de apeluri).

În 1997, Guvernul a creat un observator pentru copii, ce permite detectarea abuzurilor contra minorilor.

În paragraful 1 din art. 44 statele părţi se angajează să supună Comitetului prin intermediul Secretarului general al ONU rapoarte asupra măsurilor pe care le adoptă pentru a da efect drepturilor recunoscute în convenţie şi asupra progreselor realizate în exercitarea acestora (Spania a prezentat primul raport în 1993, care a fost examinat şi aprobat de acest comitet).

Spania este acum în măsură să prezinte cel de-al doilea Raport, în care descrie cadrul general referitor la reglementările pentru protecţia şi drepturile copilului. Responsabilitatea pentru acest raport îi aparţine Departamentului de Stat (Direcţia Generală) pentru Activităţi Sociale, Copii şi Familie.

Programul cuprinde referiri la legislaţie şi la progresele făcute în adoptarea şi garantarea măsurilor luate pentru respectarea prevederilor convenţiei.

În Spania, procesul legislativ referitor la protecţia drepturilor copilului a început printr-o serie de modificări aduse Constituţiei din 1978, când au fost introduse noi concepte referitoare la protecţia drepturilor copilului şi familiei.

Legea nr. 21/1987 din 11 noiembrie 1987 a modificat Codul civil şi Codul de procedură civilă în materia adopţiei, acesta fiind punctul de plecare într-un sistem modern pentru protecţia copilului, într-un sens mai larg.

O serie de alte reglementări au fost inspirate de prevederile Convenţiei:

· Legea organică nr. 4/1992 din 5 iunie 1992 se referă la reforma legii referitoare la autoritatea şi procedura în faţa Curţii pentru minori. 
Această lege garantează oricărui copil suspect sau acuzat sau dovedit că a comis o încălcare a legii penale, dreptul de a fi tratat într-un mod de natură să favorizeze simţul său de demnitate şi al valorii personale, să întărească respectul său pentru drepturile omului şi libertăţile fundamentale ale acestora şi să ţină seama de vârsta sa ca şi de necesitatea de a prevedea reintegrarea copilul şi asumarea de către acesta a unui rol constructiv în societate.

· Directiva Comunitară nr. 89/552 a fost încorporată în sistemul de drept spaniol prin Legea nr. 25/1994 din 12 iulie 1994 şi se referă la prevederile legale şi administrative în relaţiile cu mass-media pentru protecţia fizică, mentală şi morală în dezvoltarea minorului. 
· Noul Cod penal a intrat în vigoare prin Legea nr. 10/1995 din 23 noiembrie 1995 şi conţine aspecte extrem de relevante în relaţiile drepturilor şi protecţiei tineretului cu reguli ce se referă la circumstanţe agravante, trafic de copii, abuz sexual împotriva minorilor. 
· Pentru minorii străini din Spania este garantată protecţia drepturilor lor. Legea care se referă la acestea este Legea nr. 7/1985 din 1 iulie 1985 privind drepturile şi libertăţile străinilor în Spania. 
Conform Convenţiei toate deciziile luate cu privire la minori, fie că sunt luate de instituţii publice sau private de ocrotire socială, fie de către tribunale, autorităţi administrative sau de organe legislative trebuie să aibă în vedere interesul copilului.

Principiile ce se regăsesc în toate reglementările care privesc nivelul şi drepturile acestuia se referă la:

· interesul minorului, în toate acţiunile desfăşurate de instituţii publice sau private; 
· colaborarea cu minorul şi familia acestuia, atunci când este necesar; 
· minorul trebuie să rămână cu familia sa ori de câte ori acest lucru este posibil; 
· urmărirea integrării minorului în familie, atunci când acesta este alta decât cea naturală. 
· Cele mai importante schimbări s-au petrecut în ceea ce priveşte: 
· distincţia dintre risc şi lipsa de protecţie; 
· procedura legală şi administrativă ce afectează minorul a devenit mai rapidă şi mai clară; 
· în ceea ce priveşte creşterea 
· un minor poate fi crescut într-o instituţie permanentă în cazul în care el nu se poate reîntoarce la familia sa şi nici nu poate fi dat spre înfiere 
· poate fi instituţionalizat pe o perioadă provizorie în cazurile când familia naturală se opune ca minorul să fie dat spre îngrijire 
· perioada spre adopţie 
· autorizaţia judiciară necesară pentru internarea unui minor într-o clinică psihiatrică; 
· adopţia: familia care adoptă minorul trebuie să fie corespunzătoare din punct de vedere moral, material şi trebuie să întrunească anumite condiţii decise de o organizaţie specială. 
Alte documente care au relevanţă, au fost ratificate de Spania:

· Convenţia de la Haga – din 5 octombrie 1961, ratificată de Spania în august 1987; 
· Convenţia Europeană – referitoare la creşterea copiilor, semnată în Luxemburg la 20 mai 1980, ratificată de Spania în septembrie 1984; 
· Convenţia de la Haga – referitoare la aspectele civile internaţionale în materia ratificării, semnată la 25 octombrie 1986 şi ratificată în august 1987; 
· Convenţia de la Haga cu privire la protecţia copilului şi cooperarea în ceea ce priveşte adopţia internaţională, semnată la 29 mai 1993, ratificată în 1995. 
· Acord bilateral între Spania şi Maroc în ceea ce priveşte executarea deciziilor juridice în materia custodiei, semnată la Madrid la 30 mai 1997. 
La nivelul comunităţilor autonome, autorităţile acordă o atenţie specială politicii pentru copii. Sunt intersate de ultimele experimente şi rezultaatele lor în ceea ce priveşte protecţia copilului, nevoile şi drepturile acestuia.

Comunităţile autonome au instituţii specifice care se ocupă cu protecţia minorilor, cum ari fi: “Apărătorul Copiilor din Andaluzia”, “Apărătorul Copilului din Madrid”, “Comisarul Guvernului Valenciei Autonome pentru protecţia copiilor”.

 

 UNGARIA
Convenţia Naţiunilor Unite privind Drepturile Copilului a fost ratificată la puţin timp după ce a intrat în vigoare de către Parlamentul de la Budapesta. Măsurile luate după adoptarea convenţiei au fost completate cu un nou act – Actul nr. XXXI din 1997, care se referă la protecţia copilului şi este însoţit de prevederile convenţiei, pentru ca punerea în practică să fie în concordanţă cu cele stabilite de Naţiunile Unite.

Printre programele dezvoltate s-a aflat şi cel de Consultanţă pentru părinţi. Ungaria are, în comparaţie cu celelalte state din Europa de Est, tradiţie în ceea ce priveşte suportul acordat părinţilor în exercitarea atribuţiilor parentale. Începând cu 1968 a fost înfiinţat Serviciul de Consultanţă în care acţionau atât psihologi cât şi profesori. În ultimii 15 ani o serie de alte centre s-au dezvoltat. Astăzi, pe tot teritoriul sunt în jur de 300 de astfel de centre.

Operează, de asemenea, “Serviciul pentru bunăstarea copiilor”, al cărui scop este de a depista copiii şi familiile cu nevoi, precum şi cei expuşi riscurilor şi de a le oferi ajutorul.

O altfel de protecţie a fost introdusă prin această reglementare şi se referă la protecţia temporară (îngrijire temporară) şi înseamnă înlocuirea casei părinteşti pentru cinci copii, copii ce sunt asistaţi de un grup de asistenţi sau consilieri. Problema cu acest serviciu este că sunt în legătură numai cu familii ce au probleme serioase.

De-a lungul timpului, numărul copiilor cu risc a crescut, factorul major responsabil fiind declinul familiei şi condiţiile de viaţă.

Astăzi, bazându-se pe Actul XXXI din 1997, s-au produs mai multe schimbări în sistemul protecţiei copilului. Sistemul considerat încet, birocratic şi disfuncţional, acum se schimbă. O nouă formă de consultanţă şi terapie pentru bunăstare a fost introdusă.

Actul defineşte atribuţii şi îndatoririle Guvernului. Alte două acte au fost adoptate, Legea serviciilor de asistenţă socială şi Legea Educaţiei care trebuie să se sincronizeze cu Actul XXXI/1997. 
 ROMÂNIA

 Scurt istoric
Primele prevederi legislative în domeniul protecţiei copilului şi a dreptului său la viaţă, le întâlnim în pravilele date de Matei Basarab şi Vasile Lupu.

Legea Calimach din 1817 hotărăşte înfiinţarea unei comisii de tutelă, numită Comisia Epitropicească.

Prin Regulamentul organic (1831-1832) sunt prevăzute măsuri severe de supraveghere din partea autorităţilor administrative, comisarilor şi preoţilor, a doicilor cărora le-au fost încredinţaţi copii spre îngrijire.

Preocuparea pentru ocrotirea copiilor părăsiţi şi pentru asistenţa medicală a copiilor proveniţi din familii fără posibilităţi materiale a dat naştere unor iniţiative în acest sens atât în Moldova cât şi în Ţara Românească. Astfel, ia fiinţă la Iaşi, în anul 1852 Institutul Gregorian care oferea consultaţii gratuite pentru copii, avea un birou pentru plasarea doicilor, o secţie pentru vaccinarea sugarilor şi o secţie de moaşe şi una pentru copiii găsiţi.

La Bucureşti, în anul 1858 se înfiinţează spitalul de copii nr. 326, care dădea consultaţii şi medicamente gratuite.

În anul 1859, sub patronajul lui Carol Davila se creează Institutul de băieţi şi fete şi un spital pentru orfani.

După Unirea Principatelor Române creşte numărul aşezămintelor de stat sau private, destinate orfanilor, ocrotirii mamei şi a copilului.

Pe baza unui proiect de lege din 1881 se înfiinţează la Bucureşti Azilul Elena Doamna şi Orfelinatul Pantelimon, pentru copiii orfani de unul sau ambii părinţi. Aşezămintele au avut un rol important în educarea acestor copii şi pot constitui modele pentru instituţiile create în scopuri similare. Copiii primeau aici, pe lângă învăţătură, o meserie şi erau ocrotiţi în continuare şi după ce ieşeau din instituţie, rămânând sub controlul epitropiei care-i proteja şi le asigura o locuinţă.

Regina Elisabeta va patrona în 1890 o societate de asistenţă maternă Munca, cu filiale în Galaţi, Iaşi, Turnu-Severin şi Constanţa.

În anul 1897 s-a înfiinţat societatea Leagănul Sfânta Ecaterina, care avea ca scop îngrijirea copiilor din familii sărace sau ale căror mame munceau (doici, slugi, profesoare, impiegate) şi nu aveau timp pentru creşterea şi îngrijirea copilului sau erau bolnave. Copiii erau îngrijiţi până la vârsta de 2 ani. O treime dintre ei erau îngrijiţi gratis, ceilalţi plătind, după posibilităţi, taxe foarte reduse.

Un exemplu de iniţiativă, pe plan local, în protecţia şi ocrotirea copiilor defavorizaţi, ni-l oferă în anul 1898, primăria comunei Drăgăşani, care oficiază un regulament pentru copiii găsiţi. Prin aceasta, comuna se considera datoare să îngrijească copiii găsiţi pe teritoriul ei, să-i instruiască şi să-i înveţe o meserie.

Tot în 1898 a fost promulgată o lege cu privire la protecţia copiilor maltrataţi şi abandonaţi. Prin aceasta, statul era însărcinat cu protecţia copilului, fiind obligat a interveni atunci când persoana sau viaţa copiilor era periclitată din cauza nepriceperii, neglijenţei sau imoralităţii părinţilor. În sprijinul acestei legi, din iniţiativă privată, au fost construite şcoli, spitale, orfelinate, în care să fie internaţi, educaţi şi îngrijiţi copiii a căror sănătate fizică şi morală era primejduită.

La începutul secolului XX – şi mai ales după primul război mondial, acţiunile sociale în favoarea mamei şi copilului s-au amplificat, fără a se putea vorbi însă de un cadru organizat şi de acţiuni coordonate în acest sens.

Sub patronajul lui Ioan G. Neamţu s-a înfiinţat în 1901, la Bucureşti, un institut pentru ocrotirea copiilor găsiţi, care adăpostea, îngrijea şi educa copii între 4 şi 7 ani, în aşa numita grădină de copii.

O preocupare similară, de astă dată iniţiată la nivelul Primăriei Capitalei, în 1906, oferea în cadrul unui serviciu nou creat, adăpost pentru copiii găsiţi şi orfani şi ajutoare pentru văduvele sărace care aveau copii mulţi în îngrijire.

Copiii găsiţi sau orfani erau daţi apoi spre îngrijire la doici sau internaţi la unul din cele 4 azile: Azilul Cantacuzino, înfiinţat în 1901, care adăpostea maximum 10 copii; Grădina de copii Bolintineanu; Azilul Radu Vodă.

În aceeaşi perioadă, 1906, s-a înfiinţat la Bârlad o Casă Maternă, cu scopul de a creşte, educa şi îngriji copiii părăsiţi şi abandonaţi.

Menţionăm că, în anii care urmează, Societatea Ştefania (1915) pentru protecţia copilului şi Societatea orfanilor de război (1921), cu filiale în ţară, sunt expresia aceloraşi preocupări.

Problema vagabondajului în rândul copiilor nu este nouă.

Remarcabilă în această direcţie de preocupări rămâne Legea pentru înfrânarea vagabondajului şi cerşetoriei şi pentru protecţia copiilor, emisă în anul 1921.

Prin aceasta, statul înfiinţa trei categorii de instituţii: 

· ospicii pentru infirmi şi neputincioşi, destinate să primească cerşetorii şi vagabonzii infirmi şi bătrâni, inapţi pentru orice fel de muncă; 
· şcoli de îndreptare şi ocrotire pentru minori, copii până la 18 ani, pe care justiţia îi punea la dispoziţia asistenţei sociale pentru îndreptare şi îndrumare către o meserie; 
· colonii de muncă, instituţii de corecţie prin muncă pentru cei pe care justiţia îi condamna să ispăşească pedeapsa în acest mod. 
În anul 1928 este promulgată o nouă lege pentru protecţia mamei, a minorilor şi a femeilor.

După anul 1944, organizarea instituţiilor de ocrotire şi reglementările în domeniu îşi vor schimba forma şi conţinutul.

Numeroaselor asociaţii şi societăţi private, filantropice şi religioase le iau locul instituţii ale statului care preiau ocrotirea copilului încă din primele faze ale dezvoltării sale.

Ocrotirea unor categorii speciale de minori a fost reglementată prin Hotărârea nr. 809/1954, prin care se înfiinţează instituţii speciale: 

· leagăne pentru copiii între 0-3 ani; 
· case de copii şcolari (7-16/18 ani); 
· cămine pentru infirmi; 
· colonii pentru reeducarea minorilor. 
În anul 1970, se mai face un pas important pentru reglementarea ocrotirii unor categorii de minori prin Legea nr. 3/26 martie - ulterior abrogată prin Ordonanţa de Urgenţă a Guvernului nr.26/1997 privind protecţia copilului aflat în dificultate - care prevedea forme instituţionalizate, dar şi neinstituţionalizate de ocrotire a “copiilor problemă”, privaţi de familia biologică temporar sau permanent.

Degradarea lentă a serviciilor sociale după anul 1980 s-a produs ca urmare a restricţiilor bugetare care au afectat puternic capitolul cheltuielilor social-culturale. Necesitatea reformării întregului sistem de organizare a serviciilor pentru familie şi copil, în viziunea practicilor oferite de ţările cu experienţă îndelungată în domeniu, a fost evidenţiată în “Cartea Albă” a sistemului de asistenţă socială, elaborată în anul 1993, de Ministerul Muncii şi Protecţiei Sociale.

România a ratificat Convenţia ONU privind Drepturile Copilului la 18 septembrie 1990, iar Carta Socială Europeană , adoptată la Strasbourg în 1996, a fost semnată de ţara noastră la 5 mai 1997.

 

Tipuri de servicii sociale pentru familie şi copii

Caracteristic acestor servicii este modul de finanţare care se realizează în cea mai mare parte de la bugetul statului şi o mică parte de la bugetele locale. După anul 1990, la aceste surse de finanţare se poate adăuga şi efortul financiar al unor asociaţii sau organizaţii non-guvernamentale.

În general, serviciile sociale destinate familiei oferă:

· consultaţii şi consiliere pentru prevenirea destrămării familiei; 
· sprijin oferit mamelor necăsătorite, în vederea preîntâmpinării abandonului copilului; 
· consiliere în vederea accesului la prestaţii de asistenţă socială şi intrării în drepturi pentru obţinerea lor; 
· supraveghere şi protecţie pentru familiile monoparentale; 
· ajutor în gospodărie sau îngrijiri la domiciliu pentru persoanele în întreţinere, bătrâni, bolnavi etc.; 
· sprijinirea familiilor cu copii care locuiesc în condiţii necorespunzătoare sau în locuri temporare; 
· locuinţe temporare pentru mamele ce îşi părăsesc din diferite motive domiciliul conjugal: 
· servirea unei mese gratuite pentru familiile foarte sărace, pentru bătrânii singuri cu venituri scăzute etc; 
· sfaturi pentru tinerele mame de planificare familială (cu concursul serviciilor de sănătate); 
· servicii speciale pentru invalizi, bolnavi psihici, persoane handicapate, în vederea socializării lor şi integrării în familia proprie, acolo unde instituţionalizarea poate fi evitată. 
Până în anul 1990, serviciile sociale destinate familiei erau foarte puţine şi cel mai slab dezvoltate în sistemul prestaţiilor acordate în regim de asistenţă socială.

Serviciile sociale pentru copii sunt într-o gamă mai diversificată şi oferă forme de ocrotire instituţionalizată sau neinstituţionalizată.

a) Formele neinstituţionalizate de ocrotire a unor categorii de minori se realizează prin plasament şi încredinţare în vederea adopţiei. Aceste forme de ocrotire sunt reglementate prin Ordonanţa de Urgenţă a Guvernului nr.26/1997 privind protecţia copilului aflat în dificultate. În înţelesul acestui act, prin copil se înţelege persoana care nu a împlinit 18 ani şi care nu are capacitate deplină de exerciţiu. Copilul se află în dificultate dacă dezvoltarea sau integritatea sa fizică ori morală este periclitată.

Plasamentul familial este o măsură de ocrotire pentru minorii ai căror părinţi sunt decedaţi, necunoscuţi sau în orice altă situaţie care duce la instituirea tutelei, precum şi pentru cei a căror sănătate este primejduită în familie.

Familia sau persoana care primeşte un minor în plasament familial îi asigură acestuia întreţinerea, precum şi celelalte condiţii necesare creşterii şi educării sale, potrivit celor hotărâte de părinţi sau de tutore.

Serviciul public specializat este obligat să evalueze, cu prioritate, posibilitatea încredinţării copilului rudelor sale până la gradul al patrulea inclusiv, prezentând comisiei teritoriale pentru protecţia minorului rapoarte şi propuneri în acest sens. 

Încredinţarea copilului unei familii sau persoane se realizează atunci când plasamentul familial nu a fost posibil, precum şi în cazul în care dezvoltarea sa fizică, morală sau intelectuală este primejduită în familie.

Familia sau persoana căreia i s-a încredinţat un copil, au faţă de acesta drepturile şi îndatoririle care revin părinţilor, potrivit prevederilor Codului Familiei.

Această măsură se ia prin hotărârea Comisiei teritoriale pentru protecţia copilului.

Prin Legea nr. 53/1992, pentru sprijinirea familiei care îngrijeşte un handicapat, se acordă un ajutor lunar la nivelul unui salariu minim brut al unei asistente sociale cu pregătire medie, debutant, pe toată durata handicapului.

În sprijinul Ordonanţei de Urgenţă a Guvernului nr.26/1997 privind protecţia copilului aflat în dificultate acţionează şi asociaţia non-guvernamentală “Salvaţi copiii”, cu 14 filiale în ţară şi una la Chişinău (Republica Moldova).

Unul din programele susţinute de această organizaţie este reintegrarea copiilor instituţionalizaţi în familiile lor naturale, pe cât posibil sau substitutive. În acest scop organizaţia a înfiinţat pe lângă Consiliile judeţene Centre de sprijin familial şi de ocrotire a copilului. Experimentul început în anul 1993 s-a derulat cu rezultate foarte bune în cinci judeţe: Arad, Bacău, Braşov, Prahova şi Timiş.

Centrele lucrează cu 10-15 lucrători sociali care urmează diferite cursuri de calificare în domeniu, la nivel post-liceal sau post-universitar.

Obiectivele prioritare ale centrelor sunt:

· prevenţia abandonului sau instituţionalizării: 
· reintegrarea în familie a copiilor instituţionalizaţi; 
· plasamentul familial. 
Aceste centre urmează să fie asimilate până în anul 1997, în structura consiliilor judeţene sau locale care vor prelua până la această dată, treptat, finanţarea lor. Se prevede, de asemenea, extinderea experimentului şi la alte judeţe.

b) Forme instituţionalizate de ocrotire a minorilor. Dacă nu există familii sau persoane corespunzătoare cărora să le fie încredinţat copilul, Comisia poate hotărî încredinţarea acestuia serviciului public specializat sau unui organism privat autorizat în condiţiile legii. 
Ocrotirea în aceste instituţii se acordă pentru minorii care se află în una din situaţiile următoare:
· au părinţi decedaţi sau altă situaţie care duce la instituirea tutelei, dacă nu au putut fi daţi în plasament familial, încredinţaţi sau adoptaţi; 
· au nevoie de o îngrijire specială fiind deficienţi; 
· dezvoltarea lor fizică şi morală sau intelectuală este primejduită în familie şi nu au putut fi daţi în plasament familial, încredinţaţi sau adoptaţi; 
· au săvârşit fapte prevăzute de legea penală, dar nu răspund penal sau sunt expuşi să săvârşească asemenea fapte ori manifestă purtări care contribuie la răspândirea de vicii sau deprinderi imorale în rândul altor tineri. 
În România, problematica minorului este reglementată şi de către următoarele acte normative:

· Hotărârea nr.16/1997 privind reorganizarea Comitetului Naţional pentru Protecţia Copilului ca departament de lucru al Guvernului; 
· Hotărârea nr.604/1997 privind criteriile de autorizare a organismelor private care desfăşoară activităţi în domeniul protecţiei copilului; 
· Hotărârea nr.205/1997 cu privire la organizarea activităţii autorităţilor administraţiei publice locale în domeniul protecţiei drepturilor copilului; 
· Ordonanţa de Urgenţă a Guvernului nr.12/2001 privind înfiinţarea Autorităţii Naţionale pentru Protecţia Copilului şi Adopţie; 
· Hotărârea nr.216/2001 privind organizarea şi funcţionarea Autorităţii Naţionale pentru Protecţia Copilului şi Adopţie; 
Începând din anul 1991 s-au iniţiat programe ale Ministerului Muncii şi Protecţiei Sociale – “Red Barnet” în judeţul Dolj şi “Caritas” în Bucureşti.

Aceste programe experimentează o nouă modalitate de relaţionare cu “copiii străzii” pentru recuperarea socială a acestora.

Între organismele non-guvernamentale, menţionăm activitatea deosebit de fructuoasă a organizaţiei austriece “SOS Kinderdorf International”, care a constituit 283 de sate “SOS” şi peste 2.200 aşezăminte (şcoli, spitale, ferme, cămine pentru orfani), în 120 de ţări.

În România, organizaţia a construit un sat al copiilor sărmani, la Cisnădie.

Fundaţia “Terre des Hommes” a luat legătura cu 545 copii, din care 320 au frecventat centrul, iar 60 dintre ei au decis să rămână. Fundaţia a reuşit 15 integrări şcolare şi 5 familiale.

La societatea “Casa deschisă”, din 30 de copii ai străzii, 20 au rămas permanenţi ai clubului, iar 7 au fost integraţi social şi familial.

Organizaţia “Salvaţi copiii” dedică unul din programele sale copiilor străzii prin care îşi propune evitarea delincvenţilor şi vagabondajului în rândul tinerilor şi recuperarea lor socială.

Organizarea serviciilor sociale funcţionează în cea mai mare parte în cadrul instituţiilor descentralizate ale unor ministere.

La nivel central există mai multe ministere şi autorităţi ale administraţiei centrale cu atribuţii în domeniu.

Pe lângă Ministerul Muncii şi Protecţiei Sociale, Ministerul Sănătăţii, Ministerul Învăţământului, Secretariatul de Stat pentru Protecţie Socială, Departamentul pentru Administraţia Publică Locală, la acţiunile destinate ocrotirii unor categorii de minori, mai contribuie şi Autoritatea Naţională pentru Protecţia Copilului şi Adopţie.

 

Obiective strategice privind protecţia copilului cuprinse în 

Programul de guvernare 2001 - 2004 

 

Protecţia drepturilor tuturor copiilor din România trebuie susţinută ferm şi fără echivoc, iar sănătatea şi bunăstarea lor va fi o prioritate a Programului de guvernare. În acest scop se va promova un sistem global, unitar, modern şi durabil, care să ţină cont de standardele europene. În acest context se va urmări:

· elaborarea şi promovarea unui program naţional de educaţie publică cu privire la responsabilitatea familiei, rolul acesteia în creşterea şi educarea copiilor, finanţat de Comisia Europeană; 
· introducerea unui capitol bugetar (10 milioane dolari pentru o perioadă de 2 ani), care să susţină desfăşurarea unui program

· referitor la sănătatea copiilor români în parteneriat cu Organizaţia Mondială a Sănătăţii; 
· implementarea unui program de 27 milioane EURO autorizat de grupul de nivel înalt al donatorilor internaţionali şi finanţat de Comisia Europeană; 
· crearea unui sistem legislativ unitar cu privire la protecţia drepturilor copilului, justiţia juvenilă şi responsabilităţile organizaţiilor neguvernamentale cu activităţi în domeniu, în concordanţă cu Convenţia ONU cu privire la drepturilor copilului şi cu principiile stabilite prin Convenţia de la Haga; 
· reformarea sistemului de justiţie în vederea creării unui sistem juridic de protecţie a copilului şi asigurarea investigării tuturor delictelor cu privire la copii, de către organele de urmărire penale, acolo unde este necesar; 
· intensificarea măsurilor pentru combaterea crimei organizate, cu referire specială la traficul de copii; 
· reanalizarea de fond, la recomandarea Parlamentului European, a regimului adopţiilor internaţionale. 
Măsurile de urgenţă pentru restructurarea sistemului de protecţie 

a copilului aflat în dificultate:

· elaborarea până la 25 februarie 2001 a unei noi strategii în domeniul protecţiei copilului; 
· integrarea politicilor de protecţie a copilului în ansamblul general al politicilor sociale, astfel încât să se asigure că prestaţiile sociale contribuie la sprijinirea familiilor în creşterea şi îngrijirea propriilor copii; 
· întărirea capacităţii instituţionale la nivel central, prin crearea unei autorităţi naţionale cu atribuţii în elaborarea, coordonarea şi controlul implementării politicilor de protecţie a drepturilor copilului şi de adopţie; 
· întărirea capacităţii instituţionale a autorităţilor administraţiei publice locale în vederea diversificării activităţilor de protecţie a copilului, care să permită dezvoltarea acestuia într-un mediu familial, beneficiind de o îngrijire personalizată şi adecvată nevoilor sale; 
· promovarea parteneriatului între autorităţile administraţiei publice locale şi societatea civilă în vederea folosirii resurselor tuturor actorilor publici sau privaţi, cu activităţi/ atribuţii în domeniul protecţiei copilului; 
· dezvoltarea şi diversificarea de servicii alternative, într-un sistem integrat de servicii comunitare, care să pună accent cu precădere pe prevenirea şi reducerea abandonului şi a instituţionalizării copilului, cu începere din semestrul I al anului 2001, astfel încât să se ajungă la sfârşitul anului 2002 ca numărul acestora să fie de 250; 
· diversificarea modalităţilor de sprijin acordat familiilor aflate în situaţii de risc în vederea prevenirii abandonării şi instituţionalizării copilului, incluzând şi servicii medicale corespunzătoare; 
· restructurarea unui număr de cel puţin 40 de instituţii de tip rezidenţial pentru protecţia copilului până la sfârşitul anului 2002, prin crearea de aşezăminte de tip familial şi dezvoltarea de programe de integrare a copiilor instituţionalizaţi în familia naturală sau substitutivă; 
· mediatizarea şi promovarea plasamentului familial şi dezvoltarea în paralel a serviciilor de susţinere a copilului şi a familiei de plasament; 
· dezvoltarea unei reţele de lucrători sociali la nivelul comunităţii locale, care să aibă posibilitatea identificării mai rapide a situaţiilor care ar putea periclita dezvoltarea fizică, psihică sau morală a copilului; 
· elaborarea de standarde de calitate pentru toate tipurile de servicii alternative de protecţie a copilului, concomitent cu stabilirea unui sistem de acreditare a tuturor furnizorilor de servicii ai căror beneficiari sunt copiii în dificultate şi familiile lor; 
· dezvoltarea şi implementare, ca obiectiv permanent de programe de formare a personalului implicat în protecţia copilului, în vederea atingerii standardelor de calitate definite pentru fiecare tip de serviciu; 
· reconsiderarea, în regim de urgenţă, a procedurilor, ca măsură de protecţie, în vederea promovării adopţiei naţionale şi a măsurilor alternative de susţinere a copilului în familie; 
· elaborarea şi implementarea de programe specifice de informare sistematică a opiniei publice asupra efectelor abandonului şi instituţionalizării copilului asupra importanţei creşterii şi educării acestuia într-un mediu familial; 
· dezvoltarea de programe, cu obiective specifice pentru următorii 2 ani, asigurate cu fonduri de sprijinire şi recuperare a copilului şi adolescenţilor cu handicap în contextul familial şi comunitar; 
· demararea imediată de programe de orientare socio-profesională pentru tinerii de peste 18 ani care părăsesc centrele de plasament şi corelarea acestora cu alte programe de dezvoltare regională; 
· sprijinirea programelor de educaţie sexuală şi planificare familială a adolescenţilor din centrele de plasament, luând în considerare caracteristicile psihice, comportamentale şi statutul social al acestor tineri; 
· iniţierea unor proiecte care să cuprindă măsuri de prevenire şi intervenţie eficientă în cazurile de abuz şi neglijare a copilului prin crearea cadrului legislativ corespunzător; 
· îmbunătăţirea percepţiilor şi ameliorarea prejudecăţilor cu privire la copiii infectaţi cu HIV, cu handicap, rromi, refugiaţi. 
  

B I B L I O G R A F I E

 

1. Philip E. Veerman - "The Rights of the Child and the Changing Image of Childhood", Martinus Mijhoff Publishers, Dordrecht, 1992;

2. Jean-Jacques Dupeyroux - "Droit de la securité sociale", 12eme édition, Dalloz, Paris, 1993;

3. Commission d'enquęte de l'Assemblée Nationale - "Droit de l'enfant, de nouveaux espaces á conquérir", Rapport no.871, Tome I, Paris, 1998;

4. "Studiu privind cerinţele speciale ale copiilor instituţionalizaţi" - Centrul pentru Resurse şi Informare pentru Pregătirea în Profesiuni Sociale, Bucureşti, 1995;

5. "Protecţia familiei şi a copilului în România" - Institutul de Cercetare Ştiinţifică în Domeniul Muncii şi Protecţiei Sociale, Bucureşti, 1995;

6. David Cooper - "Abuzul asupra copilului", ed.Alternative, Bucureşti, 1993;

7. "Autorité parentale" - Sénat, Service des Affaires Européennes, Paris, 1998;

8. "Lutte contre la déliquance juvenile" - Sénat, Service des Affaires Européennes, Paris, 1999;

9. Carol Bellamy - "Situation des enfants dans le monde" - UNICEF, New York, 1997;

10. "Children at risk in Central and Eastern Europe", ed.UNICEF International Child Development Centre, Florenţa, 1997;

11. Aziz Khaki - "Rights of the Child", ed.Committee for Racial Justice, Vancouver, 1994;

12. Elinor Burkett - "Gospel of Shame: children, sexual abuse and the Catholic Church", ed.Viking, New York, 1993;

13. Jack Lang - "Enfant dans la société internationale", ed.Assemblée Nationale de France, Paris, 1997;

14. Irina Moroianu Zlătescu - "Violenţa în familie", Revista "Drepturile Omului" nr.2/1994;

15. Institutul Român pentru Drepturile Omului - "Drepturile Copilului şi tânărului", 1998, Bucureşti;

16. Institutul Român pentru Drepturile Omului - "Principalele instrumente internaţionale privind drepturile omului", vol.1, 1997, Bucureşti;

17. Robert Philippe - "Crime et Justice en Europe", ed.Harmattan
